Khairy sindir calon Ketua Pemuda UMNO, faham Armand kena jilat kuat untuk menang

Khairy Jamaluddin Abu Bakar menyindir salah seorang calon Ketua Pemuda UMNO, Datuk Armand Azha Abu Hanifah yang akan bertanding pada pemilihan pada masa terdekat ini.

Khairy yang juga bekas Ketua Pemuda parti itu berkata beliau memahami Armand perlu kuat menjilat bagi memastikan dapat menang dalam pertandingan nanti, ia selepas Ahli Majlis Tertinggi (MT) UMNO itu menggesa bekas pemimpin dipecat tidak melemahkan semangat akar umbi parti itu.

“Aku faham bro kena jilat kuat-kuat macam KP (Ketua Pemuda) sekarang untuk menang Ketua Pemuda. Apapun kita kawan. Teruskan bro!” kata Khairy membalas dalam ruang komen di Instagram akaun milik Armand.

Armand baru-baru ini mengesahkan akan bertanding bagi jawatan Ketua Pemuda UMNO dan mengkritik bekas pemimpin dipecat supaya tidak meneruskan serangan terhadap parti tersebut.

Untuk rekod, Khairy baru-baru ini dipecat parti bersama-sama dengan bekas Pengerusi UMNO Selangor, Tan SrI Noh Omar susulan kelantangannya dalam mengkritik Presiden parti dan didakwa melanggar disiplin parti.

Keputusan pemecatan itu dibuat pada MT UMNO yang dipengerusikan Presiden, Datuk Seri Dr Ahmad Zahid Hamidi.

Selain itu, Ketua UMNO bahagian Sembrong, Datuk Seri Hishammuddin Hussein dan Naib Ketua Pemuda UMNO, Shahril Hamdan pula digantung keahliannya selama enam tahun.

Setiausaha Agung UMNO, Datuk Seri Ahmad Maslan dalam kenyataannya turut mengesahkan Ketua UMNO Bahagian Tebrau, Datuk Maulizan Bujang, Ketua UMNO Bahagian Jempol, Datuk Seri Mohd Salim Sharif juga digantung enam tahun, sementara Ahli MKT, Datuk Dr Fathul Bari Mat Jahaya diberi surat tunjuk sebab.

Selepas pemecatan tersebut, beberapa parti membuat tawarn terbuka kepada Khairy untuk menyertai parti mereka, tetapi sehingga hari ini masih berteka-teki berhubung pilihan parti yang akan disertainya.


Prihatin Rakyat kekal jadi falsafah perjuangan PN, kata Muhyiddin

Pengerusi Perikatan Nasional (PN) Tan Sri Muhyiddin Yassin berkata komitmen gabungan politik itu terhadap falsafah perjuangan Prihatin Rakyat akan berkekalan.

Katanya PN yang dianggotai Bersatu, PAS, Gerakan, STAR Sabah dan SAPP adalah sebuah gabungan politik nasional yang akan terus memperjuangkan nasib rakyat jelata tanpa mengira perbezaan kaum, agama dan wilayah serta mentadbir negara dengan penuh berintegriti.

Menurutnya hanya kerajaan yang dibentuk oleh gabungan parti yang terbukti mengutamakan rakyat melalui dasar-dasar yang prihatin terhadap nasib rakyat jelata akan dapat mengemudi negara ke arah masa depan yang lebih stabil, makmur dan sejahtera.

“Parti-parti politik yang hanya mengutamakan kepentingan segelintir individu dan puak tidak akan dapat meletakkan kepentingan rakyat di hadapan segalanya.

“Mereka juga tidak akan berjaya mewujudkan kestabilan politik selagi mana kepentingan individu dan puak tidak dapat penuhi. Malah individu dan puak inilah yang akan terus mengancam kestabilan politik negara selagi mana kepentingan peribadi mereka tidak dapat dipenuhi,” katanya dalam kenyataan hari ini.

Muhyiddin yang juga Presiden Bersatu berkata ada 7 Ogos 2022 maka genaplah dua tahun PN ditubuhkan.

“Tertubuhnya Perikatan Nasional adalah atas semangat untuk membela nasib rakyat ketika negara berdepan dengan krisis politik, kesihatan dan ekonomi yang belum pernah dialami sebelum ini.

“Alhamdulillah, kerajaan PN yang dibentuk telah memberi keutamaan kepada membela nasib rakyat dengan pelbagai bentuk bantuan demi menyelamatkan nyawa dan kehidupan rakyat yang tersepit akibat pandemik Covid-19,” katanya.

Menurutnya tonggak utama yang menjadi falsafah dan pasak perjuangan PN ialah Prihatin Rakyat yang dizahirkan dengan pelaksanaan lapan Pakej Rangsangan Ekonomi bernilai RM530 bilion dan program vaksinasi yang berjaya menyediakan vaksin kepada hampir 100 peratus populasi dewasa di negara ini.

Walaupun PN berhadapan dengan pelbagai pancaroba politik, Muhyiddin bersyukur kerana dengan sokongan dan dukungan rakyat, PN telah berjaya mengemudi negara keluar daripada krisis kesihatan dan ekonomi yang meruncing.

“Kini fokus kita ialah untuk memulihkan negara demi kehidupan yang lebih baik untuk seluruh rakyat… Inilah komitmen kami yang paling utama untuk Malaysia.

“Mudah-mudahan dengan berkat sokongan dan mandat rakyat, PN akan dapat merealisasikan komitmen ini menerusi pembentukan sebuah kerajaan Prihatin Rakyat dan Berintegriti dalam Pilihan Raya Umum ke-15 yang akan datang,” kata bekas Perdana Menteri itu.


Teman lelaki bunuh dan bakar kekasih hamil didakwa hari ini

Lelaki disyaki membunuh dan membakar teman wanitanya yang hamil empat bulan di kebun kelapa sawit di Kampung Sungai Limau, Sungai Besar minggu lepas akan didakwa pagi esok.

Ketua Polis Daerah Sabak Bernam Superintenden Agus Salim Mohd Alias berkata bekas penuntut kolej itu akan dituduh di Mahkamah Majistret Sungai Besar hari ini, menurut laporan Bernama.

Media sebelum ini melaporkan luka akibat tikaman di dada menjadi punca seorang pelayan restoran maut selain dikelar di perut sebelum mayat mangsa dibakar oleh teman lelakinya.

Pada 24 Mei lepas, Agus Salim dalam sidang media di Ibu Pejabat Polis Daerah Sabak Bernam, berkata suspek yang berusia 20 tahun telah membawa mangsa menaiki kereta sebelum bertengkar dengan wanita itu dan bertindak memukul kepalanya sehingga pengsan.

Beliau berkata suspek kemudian menikam mangsa menggunakan pisau dapur serta menoreh perut wanita berusia 21 tahun itu sebelum membakar mayat kekasihnya pada malam kejadian dan kembali semula ke lokasi kejadian keesokan harinya dengan membawa tong berisi petrol untuk membakar mayat tersebut sekali lagi.


Saksi dera Bella dedah cerita dicili, dijirus air panas dan diikat

Rakan baik kepada pengasas Rumah Bonda, Siti Bainun Ahd Razali, hari ini memberitahu Mahkamah Sesyen Kuala Lumpur, remaja perempuan sindrom Down dikenali sebagai Bella ada menceritakan dia dicili, dijirus dengan air panas dan diikat.

Pembantu pengurus syarikat swasta, Zurianty Sudin, 39, berkata Bella memaklumkan kejadian itu ketika mereka berada dalam ambulans untuk ke Hospital Kuala Lumpur (HKL) dan remaja berkenaan dilihat berada dalam keadaan trauma, lapor Bernama.

“Semasa berada dalam ambulans ke HKL, saya bertanya kepada Bella apa yang berlaku. Bella yang memanggil saya ‘mommy’ mengatakan dia dicili, dijirus dengan air panas dan diikat,” katanya.

Beliau berkata demikian dalam pemeriksaan utama oleh Timbalan Pendakwa Raya, Zilfinaz Abbas, pada perbicaraan kes Siti Bainun yang didakwa mengabai dan menganiaya remaja perempuan berusia 13 tahun itu.

Saksi pendakwaan pertama itu yang mengenali Siti Bainun sejak 2015 berkata, sebaik tiba di hospital, remaja itu dilihat tidak mampu berjalan dengan baik dan sukar bergerak kerana kakinya sakit.

“Saya nampak Bella macam tidak larat dan dia kata kakinya sakit, tapi saya tak boleh pegang sebab bimbang Bella mungkin dijangkiti Covid-19.

“Bella juga merujuk beberapa nama individu yang melakukan perbuatan itu terhadapnya,” kata saksi itu yang dilihat sebak ketika memberi keterangan.

Zuriaty berkata, ketika berada di hospital itu, Siti Bainun tidak pernah bertanyakan keadaan Bella, sebaliknya mempersoalkan mengapa anak-anak di bawah jagaannya dibawa ke pusat kuarantin di MAEPS, Serdang.

Saksi itu berkata, Bella adalah orang kurang upaya (OKU) yang diambil oleh rakannya itu untuk dijadikan anak angkat pada Julai 2020 dan sejak itu, Bella tinggal bersama Siti Bainun dan remaja itu berada di bawah tanggungjawab wanita berkenaan.

Terdahulu ketika membacakan laporan polis yang dibuatnya pada 24 Jun 2021, Zuriaty berkata, remaja berkenaan mengalami kecederaan seperti melecur di tangan, dada, paha dan beberapa bahagian lain serta kesan luka lama pada tubuhnya.

Kepada soalan Zilfinaz, saksi berkenaan menjelaskan, laporan polis itu dibuat berhubung kecederaan dan penderaan pada tubuh badan remaja perempuan itu.

Memberikan gambaran terperinci berkaitan Bella, saksi itu berkata, meskipun Bella seorang remaja sindrom Down, beliau sangat manja, rajin, baik dan berdikari serta boleh menguruskan diri sendiri seperti solat dan sangat pembersih.

Ditanya mengenai hubungan Siti Bainun dan remaja berkenaan, Zuriaty memberitahu mulanya hubungan mereka sangat baik apabila Siti Bainun dilihat menyayangi Bella dan sentiasa cuba mengambil hati remaja itu dengan membeli barang-barang yang disukainya.

“Bella suka mekap, bekas air kerana Bella suka minum air dan baju baharu namun pada Ogos 2020, saya mula lihat mereka tidak berapa mesra selepas Siti Bainun enggan membawa Bella ke Kuala Selangor untuk ke rumah abang ipar Siti Bainun,” kata saksi itu.

Disebabkan keengganan Siti Bainun membawa Bella, Zuriaty ada bertanya kepada Siti Bainun mengapa bertindak sedemikian dan Siti Bainun memberitahu enggan membawa Bella kerana remaja itu suka buat perangai dan degil.

Saksi itu menjelaskan, beliau membawa Bella menaiki keretanya ke Kuala Selangor selepas Siti Bainun enggan membawa remaja itu bersamanya.

“Sepanjang berada di sana (Kuala Selangor), Siti Bainun tidak mengendahkan Bella dan tidak bertanya sama ada remaja itu sudah makan atau tidak.

“Pemerhatian saya mendapati Bella tidak buat perangai dan tidak degil, malah jika dia nak minum air dia akan mengambilnya sendiri,” kata saksi itu yang turut memaklumkan turut berada di Kuala Selangor bersama Siti Bainun pada hari berkenaan.

Siti Bainun, 30, mengaku tidak bersalah atas dua pertuduhan mengabai dan menganiaya seorang remaja perempuan sindrom Down berusia 13 tahun sehingga menyebabkan mangsa mengalami kecederaan fizikal serta emosi.

Dia didakwa melakukan kesalahan itu di sebuah kondominium di Wangsa Maju di sini antara Februari dan Jun 2021, mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan di hadapan Hakim Izralizam Sanusi bersambung esok.


Jawapan Zahid sebenarnya yang ‘kartun’, balas Nazri kepada Zahid

Pemimpin senior dalam parti, Datuk Seri Nazri Aziz menyifatkan jawapan Presiden UMNO, Datuk Seri Ahmad Zahid Hamidi yang sebenarnya ‘kartun’ memandangkan realitinya Ahli-Ahli Parlimen parti tersebut sudah hilang kepercayaan terhadap kepimpinannya.

Ahli Parlimen Padang Rengas tersebut mempersoalkan tindakan Zahid yang menjawab bagi pihak yang menandatangani surat akuan (SD) menyokong Datuk Seri Hishammuddin Tun Hussein sebagai jurucakap rasmi kepada 25 orang Ahli Parlimen Barisan Nasional (BN), ia sekiranya Ahli Parlimen Sembrong itu dipanggil menghadap Yang di-Pertuan Agong.

“Kita tandatangan sebab tak percaya kepada Zahid itu kartun? Respon dia (Zahid) tu yang kartun. Dia cakap pasal orang lain punya sign tak percaya kan dia, dia jawab bagi pihak kita.

“Bila dah bagi kepada Hisham bermakna kita hilang kepercayaan pada dia,” katanya kepada Agenda Daily dalam satu wawancara.

Terdahulu, Nazri mendedahkan langkah memberi ‘mandat’ kepada Hishammuddin diambil sebagai tindakan balas terhadap Zahid yang memberikan maklumat mengelirukan kepada Agong berhubung sokongan kepada Ketua Pembangkang Datuk Seri Anwar Ibrahim sebagai calon Perdana Menteri.

Zahid yang tercabar dengan tindakan tersebut dipetik berkata, “Hilang kepercayaan kepada MP lain? Cerita kartun.”

Nazri berkata Zahid sudah tidak dapat berhujah dengan rasional apabila sekadar memberi alasan yang tidak munasabah bagi membuktikan dirinya masih relevan walhal majoriti pemimpin parti sudah hilang kepercayaan terhadapnya.

“Kalau dia (Zahid) kata kartun. Dia lah kartun. Bukan saya. Orang ini bila dah tidak boleh berhujah, sanggah hujah saya, tak ada alasan, kata kartun. Pada saya, alasan itu respon yang kartun,” katanya lagi.

Dalam pada itu katanya, beliau dan sebilangan besar pemimpin BN akan berpegang kepada keputusan Perhimpunan Agung UMNO 2020 (PAU) bahawa akan terus menyokong kerajaan Perikatan Nasional (PN) sehingga menjelang Pilihan Raya Umum Ke-15 (PRU15) akan datang.


Santhara mahu lepas jawatan Ketua Sayap, bukan keluar Bersatu: Wan Saiful

Laporan mendakwa kononnya Datuk Seri Dr Santhara Kumar akan keluar parti dinafikan Ketua Penerangan Bersatu, Datuk Wan Saiful Wan Jan.

Wan Saiful menjelaskan sebaliknya Ahli Parlimen Segamat hanya hanya mahu melepaskan jawatan sebagai Ketua Sayap Bersekutu Bersatu, bukan mahu keluar parti seperti yang didakwa oleh beberapa laporan media sebelum ini.

“Saya baru bercakap dengannya (Datuk Seri Dr Santhara). Beliau menjelaskan yang hanya berhajat melepaskan jawatan sebagai Ketua Sayap Bersekutu.

“Itu kandungan surat yang beliau hantar. Bukan untuk keluar parti,” katanya dipetik laporan BH.

Santhara sebelum dilaporkan keluar Bersatu dan telah menyerahkan surat mengenainya kepada Setiausaha Agung Bersatu.

Bagaimanapun, tidak ada sebarang kenyataan rasmi yang dikeluarkan berhubung laporan yang didakwa media tersebut.


Lantik Zahid reformasi terbesar dilakukan Anwar: Sindir Pemuda

Laungan reformasi (perubahan atau pembaharuan yang mengarah kepada keadaan lebih baik) oleh Datuk Seri Anwar Ibrahim dan penyokongnya tatkala dipecat daripada kerusi Timbalan Perdana Menteri dan UMNO pada 1998, menoktah apabila pembaharuan yang dibawanya ialah melantik individu yang dituduh makan rasuah ke dalam Kabinetnya.

Ini adalah perkara baharu dalam agenda reformasinya setelah menghalalkan ungkapan “seseorang itu adalah tidak bersalah sehingga dirinya dibuktikan bersalah oleh pihak mahkamah di akhir proses perbicaraan”, sedangkan dia sendiri sebelum ini menentangnya.

Tindakan itu disindir Dewan Pemuda PAS Malaysia yang menzahirkan setinggi-tinggi tahniah kepada kerajaan Anwar atas pengumuman barisan Kabinet yang cukup mantap dan membawa semangat reformasi.

“Pemuda PAS melihat pengumuman ini pasti memberikan ‘kelegaan dan kegembiraan’ kepada rakyat, khususnya pengundi PH yang tekad melawan kleptokrasi dan mahukan semangat reformasi dalam pentadbiran kerajaan baharu.

“Reformasi terbesar kabinet Kerajaan Campuran kali ini adalah dengan pelantikan Dato Seri Zahid Hamidi, Presiden UMNO yang berdepan 47 pertuduhan di mahkamah dalam kes Yayasan Akalbudi, sebagai Timbalan Perdana Menteri merangkap Menteri Kemajuan Desa dan Wilayah.

“Pelantikan ini selaras Tawaran ke-2 dalam 10 Manifesto Pakatan Harapan, iaitu untuk memerangi rasuah dan mengukuhkan institusi demokrasi,” kata Timbalan Ketua Dewan Pemuda PAS Pusat, Afnan Hamimi Taib Azamudden, dalam kenyataan hari ini (4 Disember 2022).

Untuk rekod, perbicaraan kes rasuah Zahid yang melibatkan dana Yayasan Akalbudi (YAB) ditangguhkan ke Januari tahun depan sementara menunggu rayuan berhubung keputusan kenyataan saksi.

Hakim Mahkamah Tinggi Datuk Collin Lawrence Sequerah menetapkan 21 hari untuk perbicaraan iaitu 16 hingga 19 Januari; 30 hingga 31 Januari; 7 hingga 9 Februari; 27 hingga 30 Mac; 10 hingga 13 April; dan 15 hingga 18 Mei.

Zahid, 69, mula dibicarakan pada 18 November 2019 terhadap 47 pertuduhan iaitu 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik YAB.

Pada 23 Januari lalu, Hakim Sequerah memerintahkan Zahid membela diri terhadap semua tuduhan itu setelah mendapati pihak pendakwaan berjaya membuktikan kes prima facie terhadapnya.

Mengulas lanjut, Afnan Hamimi yang juga Ahli Parlimen Alor Setar berkata Kabinet ‘Reformasi’ ini juga turut dianggotai Nga Kor Ming, seorang pemimpin DAP ekstrem yang masyhur dengan ceramah berbaur perkauman, sebagai Menteri Perumahan dan Kerajaan Tempatan.

“Ini bukti Pakatan Harapan(PH) sangat menyanjung perpaduan dan menolak perkauman. Dengan pelantikan ini, hasrat DAP untuk melaksanakan Pilihan Raya Pihak Berkuasa Tempatan (PBT) bakal terlaksana dengan jayanya,” katanya.

Menurutnya kejayaan paling besar Kabinet ‘Reformasi’ ini, adalah apabila PH tidak meletakkan semula menteri-menteri mereka yang dicanang sebagai memberi kejayaan dan kebanggan dalam Kabinet PH 2020.

Ini katanya termasuk, Datuk Seri Dr Dzulkefly Ahmad tidak dipilih sebagai Menteri Kesihatan, walaupun menang di kerusi Kuala Selangor pada PRU-15, sebaliknya, lawan beliau di kerusi Parlimen tersebut yang kalah dilantik pula menjadi Menteri.

Sehubungan itu, beliau berkata Pemuda PAS Malaysia sekali mengucapkan tahniah atas pembentukan Kabinet ‘Reformasi’ ini.

“PAS akan terus memainkan peranan kami semaksimum mungkin dalam menjadi pembangkang berwibawa yang akan menyemak imbang setiap tindak tanduk kerajaan campuran PH-BN ini!,” katanya.


Pembangkang tanding semua kerusi Melaka, ambil 3 bekas ADUN tarik sokongan

Semua kerusi Dewan Undangan Negeri (DUN) akan ditandingi blok pembangkang dalam pilihan raya negeri (PRN) Melaka nanti dan berkemungkinan besar akan meletak juga tiga Ahli Dewan Undangan Negeri (ADUN) yang menarik sokongan terhadap kerajaan negeri sebelum ini.

Pakatan Harapan (PH) difahamkan akan meletak tiga ADUN kerajaan negeri yang menarik sokongan sebelum ini sebagai calon atas tiket mereka bagi menghadapi PRN Melaka, malah ketiga-tiga mereka sebelum ini sudah bertemu Ketua Pembangkang Datuk Seri Anwar Ibrahim.

Menurut sumber, tiga ADUN tersebut adalah Datuk Seri Idris Haron (UMNO-Sungai Udang), Datuk Nor Azman Hassan (UMNO-Pantai Kundor) dan Datuk Noor Effandi Ahmad (Bersatu-Telok Mas).

Bagaimanapun, PH tidak akan mengambil Datuk Norhizam Hassan Baktee (Bebas-Pengkalan Batu) sebagai calon mereka atas alasan isu peribadinya selain ditolak oleh DAP, untuk rekod beliau bertanding atas tiket DAP sebelum ini.

Dalam pada itu, Ketua Pengarah Komunikasi PH, Fahmi Fadzil berkata mereka mempunyai kelebihan berbanding mana-mana pihak lawan lain memandangkan pengagihan kerusi di Melaka akan lebih mudah dilaksanakan bagi mereka secara adil.

“Isu agihan kerusi bagi kami tidak begitu perit jika dibandingkan pihak di sebelah ‘sana’ dan saya menjangkakan setidak-tidaknya kita akan bertembung tiga penjuru di setiap kerusi tetapi mungkin juga lebih.

“Pun begitu, kami tidak boleh alpa dan leka atau menganggap laluan ini mudah tetapi yang penting kita memastikan gerak kerja berjalan lancar dan kesiapsiagaan mesti dalam keadaan terbaik,” katanya lapor sebuah portal.

Beliau juga yakin kerusi yang dahulunya dimenangi Bersatu atas tiket PH semasa Pilihan Raya Umum Ke-14 (PRU-14) akan dapat dirampas semula iaitu kerusi disandang Pengerusi Perikatan Nasional (PN) Melaka, Datuk Mohd. Rafiq Naizamohideen (Paya Rumput) dan Noor Effandi Ahmad (Telok Mas).

Kedua-dua mereka sebelum ini bertanding menggunakan logo PKR di Melaka memandangkan ketika itu parti Bersatu belum diluluskan pendaftarannya.

“Dan saya jangka, kawasan yang telah dikhianati, di situlah kita akan menyaksikan semangat yang mungkin menjadi luar biasa kerana kita akan tahu sama ada pengundi bersedia menghukum pengkhianat mereka,” katanya.

DUN Melaka dibubarkan pada 4 Oktober lalu selepas Yang di-Pertua Negeri Melaka, Tun Mohd Ali Rustam bersetuju membuat keputusan itu, susulan Ketua Menteri, Datuk Seri Sulaiman Md Ali hilang majoriti apabila empat ADUN ketika itu menarik sokongan terhadap kerajaan negeri pimpinan UMNO.


Malaysia destinasi pencari kerja

Malaysia menjadi destinasi lebih menarik bagi warga asing untuk bertukar kerja dengan menduduki negara ke-19 paling diminati pada 2020, berdasarkan satu kajian bersama oleh Boston Consulting Group, syarikat pengambilan pekerja global The Network dan pemilik JobStreet SEEK Asia.

Daya tarikan Malaysia kepada pekerja global melonjak daripada kedudukan ke-33 pada 2018 ke-42 pada 2014, lapor Bernama yang memetik kenyataan JobStreet hari ini.

Kedudukan Kuala Lumpur juga bertambah baik dengan menduduki tangga ke-18 tahun lepas daripada 52 pada 2014 dan kedudukan ke-42 pada 2018, kata portal pekerjaan dalam talian itu.

Bagi individu yang lebih suka bekerja di Malaysia, JobStreet berkata, mereka terdiri daripada penduduk 10 negara utama iaitu Indonesia, Singapura, India, Pakistan, Yaman, Thailand, China, Syria, Nigeria dan Qatar.

“Hanya 40 peratus responden kalangan rakyat Malaysia menyatakan kesanggupan untuk bekerja di luar negara pada 2020, merosot daripada 65 peratus pada 2018 dan 67 peratus pada 2014,” kata JobStreet.


MP DAP bidas konvoi pengiring didakwa bawa Najib jadi punca kesesakan

Susulan tular video konvoi pengiring yang didakwa membawa Datuk Seri Najib Razak, seorang Ahli Parlimen (MP) DAP Steven Sim tidak berpuas hati dengan keistimewaan yang masih diberikan kepada bekas Perdana Menteri (PM) walaupun sudah disabit hukuman jenayah.

MP Bukit Mertajam itu membidas Najib sepatutnya tidak layak diberikan keistimewaan tersebut kerana sudah didapati bersalah oleh mahkamah, ia selepas tular video pengiring memotong laluan untuk memberi jalan sebuah kenderaan MPV dikaitkan dengan beliau.

MPV jenis Toyota Vellfire berwarna putih dengan nombor pendaftaran VBG 11 itu pernah dilihat digunakan Najib sebelum ini semasa programnya.

Tidak jelas sama ada MP Pekan itu berada di dalam kenderaan pada masa itu, atau pun lokasi video itu diambil.

Mengulas video itu, Sim berkata bekas pemegang jawatan yang telah disabitkan dengan jenayah sepatutnya tidak diberi perkhidmatan pengiring polis.

“Kerja polis tangkap perompak, jangan peralat polis iringi perompak. Jaga maruah polis kita,” katanya menurut

laporan Malaysiakini yang dipetik daripada ciapan Twitter.

Untuk rekod, Najib semasa Pilihan Raya Negeri (PRN) Melaka dan Johor juga diberikan keistimewaan khidmat polis pengiring dalam program dihadirinya.

Najib sudah disabitkan bersalah di Mahkamah Tinggi dan Mahkamah Rayuan atas pecah amanah dan pengubahan wang haram RM42 juta berhubung SRC International.

Malah, Najib juga sedang dibicarakan berhubung skandal 1Malaysia Development Berhad (1MDB).

Sebelum ini, Ketua  Polis Negara Tan Sri Acryl Sani Abdullah Sani pada tahun lepas memberitahu khidmat polis kepada Najib akan dikekalkan sehingga proses rayuan tamat.


FAA akan letak semula keselamatan udara kita ke Kategori 1: Laporan

Pentadbiran Penerbangan Persekutuan (FAA) Amerika Syarikat (AS) akan mengembalikan kedudukan keselamatan udara Malaysia kepada Kategori 1, tiga tahun selepas penurunan taraf melarang pengembangan penerbangan dari negara Asia Tenggara itu ke AS, menurut individu yang mengetahui perkara itu.

Malaysia telah menyelesaikan kesemua 33 isu yang dibangkitkan oleh FAA pada 2019 apabila ia menurunkan penarafan kepada Kategori 2, menurut laporan Theedge yang memetik individu berkenaan yang enggan dikenali kerana maklumat itu adalah peribadi.

Pihak berkuasa AS dijangka mengeluarkan kenyataan mengenai perkara itu sebelum akhir bulan, katanya.

Seorang wakil Pihak Berkuasa Penerbangan Awam Malaysia (CAAM) tidak segera menjawab permintaan untuk komen, kata laporan itu.

Kembali ke Kategori 1 akan membolehkan syarikat penerbangan Malaysia berkembang dalam pasaran AS yang menguntungkan dan memasuki perjanjian perkongsian kod dengan syarikat penerbangan negara itu.

Ia juga akan menghapuskan beberapa kebimbangan keselamatan, kerana Malaysia berusaha untuk meningkatkan sektor pelancongan selepas membuka semula sempadannya pada April dan menghapuskan kebanyakan sekatan Covid-19.

Menteri Pengangkutan Malaysia Datuk Seri Dr Wee Ka Siong memberitahu media tempatan minggu lalu bahawa beliau akan bertemu pegawai FAA berhubung isu penarafan keselamatan udara.

Penurunan taraf itu meletakkan Malaysia bersama negara termasuk Thailand, Bangladesh dan Costa Rica.

Sementara itu, Wee hari ini berkata berkata Malaysia akan bekerjasama dengan semua negara anggota Pertubuhan Penerbangan Awam Antarabangsa (ICAO) untuk mempercepatkan pemulihan industri penerbangan global.

“Adalah menggalakkan untuk melihat industri penerbangan global perlahan-lahan pulih, dengan semakin banyak negara melonggarkan sekatan mereka dan membuka sempadan.

“Saya memberi jaminan kepada rakan kongsi kami bahawa Malaysia akan bekerjasama dengan semua negara anggota ICAO untuk mempercepatkan pemulihan industri penerbangan global,” kata.

Dr Wee berkata inilah mesej yang disampaikannya kepada pemimpin antarabangsa pada beberapa majlis yang dihadirinya selepas memberi kenyataan pada perhimpunan agung ICAO ke-41 pada petang ini (28 September 2022).


Mendapat sokongan Anwar, Zahid fikir dirinya kebal dan tidak mahu letak jawatan

Walaupun Barisan Nasional (BN) kalah teruk pada Pilihan Raya Umum Ke-15 (PRU-15), namun Datuk Seri Ahmad Zahid Hamidi masih enggan melepaskan jawatan Pengerusinya.

Malah, Presiden UMNO itu merasakan dirinya kebal dan tidak akan tunduk dengan desakan meletak jawatan yang disuarakan akar umbi kerana mendapat sokongan daripada cikgunya, Datuk Seri Anwar Ibrahim.

Tembelang Zahid dan Anwar kini sudah terpecah selepas kedua-dua mereka kini saling berpakat antara satu sama lain untuk membentuk kerajaan baharu.

Zahid juga secara terang-terangan sedang mengatur langkah untuk mengheret semua Ahli Parlimen Barisan Nasional (BN) menyokong cikgunya, Anwar mencapai cita-cita untuk menjadi PM selepas gagal sebelum ini berkali-kali.

Sumber memberitahu Agenda Daily, semasa mesyuarat semalam Zahid mencabar pihak yang menentangnya supaya jangan berani mencabarnya untuk meletak jawatan.

Hari ini, Zahid dalam satu kenyataan menafikan akan meletak jawatan seperti didakwa, ia susulan terdapat spekulasi mengatakan beliau akan berundur pada masa terdekat.

Perkara tersebut dimaklumkan oleh beliau sendiri menerusi satu hantaran di Facebook.

Ujarnya, orang ramai diminta untuk tidak mengeruhkan keadaan dengan kenyataan palsu berkenaan.

“Surat yang disebarkan seperti berikut adalah palsu dan rekaan manusia yang tidak bertanggungjawab,” katanya dalam hantaran di Facebook.

Sebelum ini, tular spekulasi mengatakan Naib Presiden UMNO, Datuk Seri Ismail Sabri Yaakob akan memangku jawatan Zahid sebagai pengerusi gabungan BN berkenaan.


Kes bunuh diri meningkat petanda rakyat semakin terdesak?

Statistik yang dikeluarkan oleh pihak Polis Diraja Malaysia (PDRM) pada pertengahan 2021 mengenai laporan kes bunuh diri dari 2019 sehingga Mei 2021 sepatutnya membuka mata banyak pihak.

Terutamanya kepada pihak pembuat dasar dan juga pihak kerajaan bahawa isu ini sudah mula meruncing terutamanya di ketika pandemik yang sedang melanda dunia ketika ini.

Menurut kenyataan oleh PDRM, di dalam tempoh dari 2019 sehingga Mei 2021 sebanyak 1,708 kes telah dilaporkan, iaitu dengan purata kira-kira 3 kes bunuh diri setiap hari.

Antara data yang mengejutkan melalui laporan ini ialah dapatan bahawa kaum wanita lebih ramai menjadi menyumbang kepada kes bunuh diri dengan peratusan 83.5 peratus berbanding kaum lelaki.

Dari segi umur pula, didapati lebih separuh dari keseluruhan kes-kes ini melibatkan golongan remaja di antara umur 15-18 tahun. Sebanyak 668 kes melibatkan lingkungan umur 19 hingga 40 tahun, manakala mereka yang berumur lebih 40 tahun menyumbang kepada 168 kes.

Jelas, yang menjadi mangsa kes bunuh diri di negara ini kebanyakannya adalah golongan remaja yang sepatutnya menjadi masa depan membangunkan negara.

Negeri Johor mencatatkan kadar kes tertinggi dengan jumlah kes bunuh diri sebanyak 101 dari 2019 hingga 2020. Negeri Selangor pula mencatatkan kes tertinggi pada tahun 2021 iaitu sebanyak 117 kes dari Januari 2021 hingga Mei 2021.

Tidak ketinggalan, secara purata seramai 77 orang di Pulau Pinang membunuh diri setahun dalam tempoh tiga tahun lalu iaitu antara 2020 hingga tahun ini setakat Mei lalu.

Daripada jumlah itu, seramai 78 orang membunuh diri pada 2020; 114 (2021) dan 41 (setakat Mei tahun ini) menjadikan jumlah keseluruhannya seramai 233 orang.

Daripada statistik itu pula, sebanyak 20 kes bunuh diri dengan cara terjun dari jambatan yang mendapat perhatian meluas ketika ini berlaku sepanjang tiga tahun lalu dengan tujuh kes dicatatkan tahun ini setakat Mei lalu.

Tambahan lagi, kaji selidik oleh Kementerian Kesihatan Malaysia mendapati cubaan membunuh diri juga telah meningkat di kalangan remaja seawal usia 13 tahun dengan 10 peratus dari para remaja mengakui pernah melakukan cubaan bunuh diri sekurangnya sekali.

Kesan larangan pergerakan serta “lockdown” berpanjangan akibat pandemik Covid-19 yang telah merosakkan kehidupan normal, sosial serta ekonomi rakyat tampak jelas apabila berlaku peningkatan kes bunuh diri hampir 2 kali ganda berbanding tahun sebelum ini, iaitu sekitar kes bunuh diri 1.7 setiap hari pada 2019.

Ini adalah realiti yang dihadapi oleh masyarakat Malaysia sekarang. Isu kesihatan mental bukan lagi perkara remeh ataupun sampingan yang boleh diketepikan dalam arus pembangunan modal insan negara.

Berapa ramai keluarga ataupun individu yang terkesan secara mendalam akibat pandemik yang sedang berlaku sekarang ini?

Kadar kemiskinan telah semakin meningkat dan dilaporkan sekitar 600,000 keluarga kelas pertengahan M40 telah tergelincir ke dalam garis kemiskinan B40 akibat hilang mata pencarian.

Desakan oleh rakyat untuk menuntut pengeluaran Kumpulan Wang Simpanan Pekerja (KWSP) baru-baru ini juga menunjukkan bahawa ramai yang memerlukan bantuan segera bagi meneruskan kehidupan di waktu terdesak seperti sekarang.

Ia ialah satu kehilangan besar dalam memastikan kesinambungan pembangunan negara dan juga kualiti kehidupan rakyat turut serta meningkat apabila ramai yang mengalami tekanan untuk meneruskan kehidupan.

Dalam pada itu, kaji selidik badan NHMS pada 2019 mendapati bahawa seramai 424,000 kanak-kanak di Malaysia mengalami masalah kesihatan mental dan kajian sama juga mendapati seramai separuh juta (2.3 peratus dari populasi Malaysia) menderita masalah depresi.

Faktor-faktor utama yang menyumbang kepada isu kesihatan mental kebanyakannya berkait dengan faktor luaran seperti isu keluarga, kewangan, tempat tinggal, pekerjaan, tekanan sosial dan pelbagai lagi. Isu-isu ini banyak berpunca dari ketidakseimbangan dan juga jurang kualiti kehidupan rakyat Malaysia yang semakin melebar.

Kualiti kehidupan rakyat perlu dipertingkatkan dan isu-isu yang membelenggu rakyat perlu diberi perhatian serius oleh kerajaan.

Tidak ada guna jika negara ini dipenuhi oleh bangunan-bangunan besar jika akhirnya kualiti kehidupan rakyat tidak terjaga. Isu-isu yang menekan rakyat perlu diselesaikan segera. Kanak-kanak terutamanya perlu diberi perhatian khas agar tidak dibebankan secara melampau.


Cara UMNO, BN selesai masalah rakyat dah tak boleh pakai: Rafizi

Negara tidak boleh lagi menyelesaikan beban rakyat dengan menggunakan kerangka serta pemikiran sama yang kerap kali digunakan UMNO dan Barisan Nasional (BN), termasuk menyuntik dana kepada syarikat.

Timbalan Presiden PKR Rafizi Ramli memberi contoh masalah kenaikan harga barang yang berlaku sejak lebih sedekad lalu.

“Kekalahan UMNO/BN dalam PRU12 (2008) sebenarnya banyak berpunca dari kenaikan mendadak harga barang sehingga BN disamakan dengan jolokan “Barang Naik”.

“Namun, selama lebih sedekad, pendekatan UMNO/BN (yang menjadi kerajaan sepanjang 2008 hingga 2022 kecuali 2018 ke 2020) tetap sama – apabila kemarahan rakyat memuncak, ada campur tangan di sana secara tidak terancang (ad hoc) yang tidak menyelesaikan masalah punca kepada krisis kenaikan harga barang.

“Begitu juga dengan masalah perumahan yang dihadapi rakyat. Pendekatan UMNO/BN selama ini hanyalah dengan menggunakan dana rakyat untuk disuntik kepada syarikat-syarikat perumahan milik kerajaan yang fungsi dan model perniagaannya sama dengan syarikat pemaju swasta.

“Akhirnya, berlaku lambakan rumah yang tidak mampu dimiliki rakyat kerana tidak tepat dengan kedudukan dan kehendak ekonomi rakyat,” katanya dalam kenyataan hari ini.

Bekas Ahli Parlimen Pandan itu menggariskan lima kelompok isu yang memerlukan idea untuk dijadikan dasar yang lebih praktikal, berteknologi dan membawa rakyat ke arah masyarakat moden yang tidak bergantung kepada kerajaan semata-mata bagi menyelesaikan masalah.

Lima kelompok isu yang beliau gariskan iaitu:

(1) Merubah landskap ekonomi negara untuk beralih dari kegiatan pertanian komoditi semata-mata ke arah industri pemakanan bersepadu berteraskan teknologi yang menekankan penyertaan kumpulan ekonomi yang pelbagai (individu, usahawan kecil, syarikat kecil sehinggalah kepada syarikat konglomerat). Ini untuk memastikan keterjaminan sumber makanan negara dan menyelesaikan masalah rantaian bekalan untuk mengawal kenaikan harga barang.

(2) Merubah portfolio penjanaan dan penggunaan tenaga negara ke arah tenaga boleh diperbaharui (“renewable energy”). Selain mengelakkan pergantungan kepada sumber alam yang harganya turun naik, ia juga membantu menurunkan beban elektrik isi rumah. Paling penting, ia akan dapat melonjakkan guna pakai tenaga profesional berkemahiran dalam sektor ini untuk mewujudkan peluang pekerjaan bergaji tinggi.

(3) Merubah pendekatan penyediaan perumahan di negara ini dari segi model pemilikan (dari pembiayaan berfaedah rumah yang belum siap dibina ke arah pembelian rumah sudah siap dibina dan pemilikan berkonsep sewa-untuk-dimiliki) dan kos pembinaan, dengan melonjakkan aplikasi teknologi pada skala industri.

(4) Merubah pendekatan pedagogi dan capaian pendidikan ke arah aplikasi digital secara besar-besaran untuk memastikan pendidikan bermutu disediakan kepada seberapa ramai rakyat tanpa kekangan kos, sementara pelaburan sebenar ditumpukan kepada pembangunan perisian pendidikan (“software and content”) bukannya pembinaan infrastruktur semata-mata.

(5) Merubah portfolio sumber tenaga kerja dan modal insan negara untuk beralih kepada tenaga kerja berasaskan teknikal, teknologi, keusahawanan dan vokasional (TTKV) dengan meningkatkan aplikasi teknologi dan mesin dalam bidang-bidang yang banyak menggunakan tenaga manual seperti pembinaan dan perladangan. Secara langsung, ini akan mewujudkan peluang pekerjaan bergaji berpatutan dan mengurangkan pergantungan kepada pekerja asing.

Rafizi berkata perkara melibatkan dasar dan program kerajaan seperti ini tidak menarik seperti polemik politik yang dimainkan oleh segelintir ahli politik.

Namun, katanya adalah menjadi tanggungjawab pimpinan politik untuk mengajak seluruh masyarakat menumpukan perhatian dan idea kepada perkara-perkara ini kerana masalah yang berpunca dari isu-isu ini akan terus membebankan rakyat.

“Selain daripada kempen politik biasa, kita juga wajar keluar dari kepompong polemik politik yang dimainkan UMNO/BN dalam usaha kita meyakinkan rakyat.

“Bagi rakyat biasa yang cintakan kemajuan dan kemakmuran negara yang adil, kita juga bertanggungjawab menyumbang idea dan kehendak kita ke arah Malaysia yang kita ingini,” katanya.


Rundingan Anwar dengan kem Tun M, Warisan berjaya capai kesepakatan

Ketua Pembangkang Datuk Seri Anwar Ibrahim dipercayai sudah berjaya mencapai kesepakatan dengan Ahli Parlimen (MP) yang bersama kem Tun Dr Mahathir Mohamad dan Warisan untuk menyokongnya sebagai calon Perdana Menteri (PM) baharu.

Pakatan Harapan (PH) difahamkan berjaya menyakinkan parti Pejuang yang diterajui Dr Mahathir dan sekutunya Warisan yang diterajui Datu Seri Shafie Apdal untuk melantiknya sebagai PM baharu dalam mesyuarat sulit yang dihadiri pemimpin utama parti itu.

Sumber berkata pertemuan berlangsung dengan baik dan berjaya mencapai persetujuan sebulat suara, ia selepas Anwar menjelaskan berhubung status terkini Presiden UMNO, Datuk Seri Ahmad Zahid Hamidi yang menipunya dan gagal dihubungi selepas itu.

Penjelasan Anwar berjaya menyakinkan Dr Mahathir dan wakil parti Warisan yang berada di Kuala Lumpur, sumber memaklumkan persetujuan tersebut sudah disampaikan kepada Shafie yang berada di Sabah ketika ini.

“Ya, sudah berjaya mencapai persetujuan, Anwar PM9,” kata sumber dalaman yang enggan mendedahkan namanya.

Terdahulu, DAP mendesak supaya Presiden Warisan, Shafie mengambil tanggungjawab untuk menyokong Presiden PKR itu sebagai calon PM baharu.

Setiausaha Agung DAP, Lim Guan Eng berkata Anwar dan Shafie perlu duduk semeja dan mengenepikan perbezaan untuk memastikan blok pembangkang diterajui PH dan PH Plus dapat kembali berada di Putrajaya sebagai kerajaan pusat.

“Kedua-dua Datuk Seri Anwar Ibrahim dan Datuk Seri Shafie Apdal memikul tanggungjawab untuk bekerjasama bagi mengembalikan mandat rakyat. Pasti ada alternatif kepada pemerintah PN (Perikatan Nasional) yang gagal sehingga menyebabkan jumlah jangkitan dan kematian tinggi direkodkan serta gagal memulihkan ekonomi daripada kemelesetan.

“Kekal dengan pemerintah PN yang gagal bukanlah jalan keluar untuk masalah yang dihadapi oleh negara, sedangkan seluruh pemerintahan PN adalah masalahnya,” kata Guan Eng dalam satu kenyataan hari ini.

Rayuan tersebut dibuat pada ketika spekulasi berhubung peletakan jawatan PM Tan Sri Muhyiddin Yassin sedang bertiup kencang.

Bagaimanapun, Anwar yang bercita-cita menjadi PM juga juga tidak mempunyai majoriti yang dikehendaki dan lebih membimbangkan mereka ketika ini adalah UMNO akan dapat kembali berkuasa sebagai parti dominan dan dilantik jawatan PM dikalangan MP mereka.

Agenda Daily juga melaporkan UMNO sedang memujuk supaya Bersatu dan PAS bersetuju dengan nama calon PM yang akan diketengahkan mereka.

Untuk rekod, Warisan yang dipimpin Shafie mempunyai 8 kerusi MP dan dilihat setia bersama kem Dr Mahathir yang memiliki 4 kerusi parlimen.


Thailand rekod 15 kes baharu Covid-19 libatkan pelancong asing

Kementerian Kesihatan Awam Thailand mengesahkan terdapat 15 kes baharu Covid-19 melibatkan kalangan pelancong asing yang masuk ke negara itu.

Kes tersebut dikesan selepas seminggu Thailand membuka kembali sempadan antarabangsanya kepada pelancong asing bermula 1 November lalu.

Melalui data dari Pusat Pentadbiran Situasi Covid-19 (CCSA), Thailand mengesan 15 kes tersebut melalui ujian saringan yang dijalankan semasa ketibaan.

Sejak 6 November lalu, terdapat lebih 90,000 pelancong memohon visa untuk memasuki Thailand dan hanya 34,000 daripadanya diluluskan.

Pada hari pertama sempadan dibuka kembali pada 1 November lalu, lebih 20,000 pelancong asing dari Amerika Syarikat, Jerman, United Kingdom, Jepun dan Korea tiba di Thailand.

Thailand membuka kembali sempadan antarabangsanya kepada pelancong asing dari 60 buah negara dalam usaha untuk meningkatkan semula sektor ekonominya yang kebanyakannya bergantung kepada industri pelancongan.

Manakala di bawah pengawalan peraturan prosedur operasi standard (SOP) yang ketat, Thailand mewajibkan pelancong asing untuk memohon visa dan menunjukkan sijil vaksinasi sah apabila ingin memasuki negara itu.

Bagi pelancong asing yang tidak lengkap divaksin, mereka wajib menjalani kuarantin sehingga 10 hari sebelum dibenarkan masuk ke negara itu.

Sementara itu, Thailand hari ini merekodkan 6,978 kes baharu dan 62 kematian akibat jangkitan Covid-19, menjadikan angka kumulatif kes di negara itu hampir mencecah sehingga 2 juta kes dengan kes kematian semakin menghampiri angka 20,000. – Agensi


Kes baharu turun di bawah 5,000

Jangkitan Covid-19 dicatatkan dalam tempoh 24 jam lalu sehingga 12 tengah hari tadi turun di bawah 5,000 apabila kes positif baharu harian merekodkan 4,949 kes, Ketua Pengarah Kesihatan Tan Sri Dr Noor Hisham Abdullah.

Bagaimanapun tujuh negeri mencatat kenaikan kes positif berbanding semalam dengan Selangor, walaupun kekal tinggi, mula menunjukkan penurunan.

Negeri yang mencatat peningkatan ialah Sarawak, Perak, Kelantan, Kuala Lumpur, Putrajaya, Terengganu dan Johor.

Beliau berkata sejak Perintah Kawalan Pergerakan (PKP) yang diperketatkan menerusi perintah sekatan penuh atau total lockdown, nilai R-naught berjaya diturunkan kepada kurang daripada 1 manakala kes sembuh mencatatkan angka melebihi kes positif selama tujuh hari berturut-turut.

Katanya ini dapat dilihat menerusi trend kes positif fan kes sembuh baharu yang direkodkan mulai 31 Mei hingga 13 Jun lalu.

“Namun ini tidak bermakna kita boleh berasa selesa dengan keadaan sekarang kerana kes positif harian dan kes aktif masih tinggi,” katanya dalam kenyataan hari ini.

Penutupan penuh sektor sosial dan ekonomi menerusi Perintah Kawalan Pergerakan (PKP) 3.0 atau ‘total lockdown’ di seluruh negara bermula 1 Jun lalu, namun disambung lagi selama 14 hari bermula esok sehingga 28 Jun.

Keputusan itu dibuat dalam usaha kerajaan untuk memutuskan rantaian penularan Covid-19 yang sebelum ini menunjukkan peningkatan mendadak dan membimbangkan.


Orang ramai tidak dipaksa ambil dos penggalak kedua, kata Khairy

Khairy menerusi video berdurasi 2.20 minit di Twitter hari ini berkata individu terlibat diberikan pilihan sama ada untuk mengambilnya atau tidak bagi menambah perlindungan terhadap gejala serius Covid-19.

“Ini pilihan, Kementerian Kesihatan (KKM) mengesyorkan sahaja. Jangan kata saya paksa… Saya cuma nak pastikan warga emas kita dapat perlindungan yang terbaik, terutama bila anda semua balik kampung ramai-ramai nanti,” katanya, lapor Bernama

Khairy berkata KKM juga telah mula menggunakan ubat antiviral Paxlovid sebagai terapeutik untuk merawat pesakit Covid-19 yang berisiko tinggi bagi melindungi pesakit berkenaan daripada gejala serius.

Beliau berkata antiviral berkenaan bertujuan merawat pesakit dan bukan sebagai pengganti vaksin serta memaklumkan KKM akan membeli lebih banyak ubat rawatan itu.

Menteri Kesihatan itu berkata pengujian yang diselia secara maya bagi RTK-Ag profesional Covid-19 kini dibenarkan untuk memudahkan orang ramai melakukan ujian berkenaan.

“Kalau perlukan ujian profesional RTK bolehlah buat melalui ‘live video’ sahaja, dan anda boleh dapat keputusan ujian melalui e-mel, contohnya. Pengamal perubatan boleh menawarkan perkhidmatan ini kepada orang ramai,” katanya.

Selain itu, beliau berkata penerima vaksin primer Sinovac dan Sinopharm serta akan mengembara ke negara yang tidak mengiktiraf vaksin tersebut boleh mendapatkan vaksin lain bagi dos penggalak kedua melalui permohonan di aplikasi MySejahtera atau datang terus (walk-in) ke pusat pemberian vaksin (PPV).

Beliau berkata maklumat lanjut berkenaan PPV yang masih beroperasi boleh dilayari di laman sesawang www.protecthealth.com.my.

Bagi remaja yang mempunyai sistem imun yang lemah atau ‘immunocompromised’, Khairy berkata golongan itu juga kini boleh menerima dos penggalak.

“Sila semak dengan doktor anda untuk maklumat mengenai dos penggalak, ini penting sebab terdapat sedikit peningkatan kes dalam kalangan remaja, jadi untuk kumpulan ini, bolehlah ambil dos penggalak untuk kekal selamat,” katanya.

Khairy berkata beliau akan mengumumkan perkembangan terbaharu berkenaan sambutan Aidilfitri termasuk beberapa pengumuman lain pada minggu depan.


Al-Fatihah, atlet memanah negara, Haziq selamat dikebumikan

Allahyarham Haziq Kamaruddin, 27 selamat dikebumikan di Tanah Perkuburan Taman Koperasi Serkam Darat, Merlimau kira-kira 1.40 pagi tadi yang turut diiringi isteri arwah, Shahira Abdul Halim dan Ketua Pengarah Majlis Sukan Negara Datuk Ahmad Shapawi Ismail.

Jenazah yang dibawa dari Hospital Kajang tiba di lokasi pengebumian sekitar 12.45 tengah malam dan disolatkan di Surau Al-Taqwa di kampung tersebut dengan mengikut prosedur operasi standard yang ditetapkan.

Suasana pilu menyelubungi tanah perkuburan sebaik jenazah dimasukkan ke liang kira-kira 1 pagi.

Pemanah recurve itu meninggal dunia selepas rebah di rumahnya di Kajang selepas menunaikan solat subuh pagi semalam.

Haziq kemudian digegaskan ke Hospital Kajang namun disahkan meninggal dunia pada 9.37 pagi.

Pemanah berasal dari Johor itu pernah mewakili negara ke temasya Olimpik sebanyak dua kali, iaitu pada edisi London 2012 serta Rio 2016 di Brazil dan kini sedang mengejar slot kelayakan ke Sukan Olimpik Tokyo yang dijadualkan berlangsung dari 23 Julai hingga 8 Ogos depan.


Jangkitan Covid-19 di 11 negeri naik, Selangor catat 1,431 kes

Sebelas negeri merekodkan peningkatan jumlah jangkitan baharu Covid-19 dalam tempoh 24 jam sehingga 12 tengah hari semalam, berbanding hanya tujuh negeri yang mencatatkan peningkatan kelmarin.

Dalam tempoh itu, jangkitan baharu di Selangor terus naik dua hari berturut-turut apabila merekodkan 1,431 kes baharu, berbanding 1,222 kes semalam.

Sepuluh negeri lagi yang mencatat kenaikan kes melibatkan Sabah dengan 599 kes baharu, berbanding 585 semalam; Johor (575 kes baharu, 555 semalam); Pulau Pinang (384 kes baharu, 325 semalam); Perak (297 kes baharu, 251 semalam); dan Terengganu (293 kes baharu, 290 semalam).

Melaka pula merekodkan 253 kes baharu, berbanding 156 semalam; Negeri Sembilan (249 kes baharu, 176 semalam); Perlis (83 kes baharu, 42 semalam); Putrajaya (31 kes baharu, 14 semalam); dan Labuan (12 kes baharu, enam semalam).

Sebanyak lapan kluster baharu dilaporkan semalam, termasuk lima daripadanya berkaitan tempat kerja, dan masing-masing satu kluster kumpulan berisiko tinggi di Pulau Pinang, komuniti (Selangor) dan institusi pendidikan (Labuan).

Lima kluster tempat kerja melibatkan dua di Selangor dan masing-masing satu di Selangor, Kuala Lumpur dan Johor.

Sejak awal tahun lalu sehingga kini, 5,752 kluster Covid-19 dikesan dengan 5,278 telah ditamatkan dan 474 lagi masih aktif.


Jenazah 4 sekeluarga korban nahas dikebumi dalam satu liang

Jenazah empat sekeluarga, termasuk dua kanak-kanak, korban nahas di Kilometer 4, Jalan Bentong-Raub, awal pagi tadi, selamat dikebumikan di Tanah Perkuburan Islam di Morib, Selangor, petang ini.

Mereka yang maut dalam nahas itu ialah Marlianna Abdul Muid, 37; adiknya Marlia, 36; Muhammad Aisy Harraz Aziz, 7; dan Muhammad Faizz Aryan Mohd Faizuddin, 9.

Mereka dilaporkan dalam perjalanan pulang ke Morib, Selangor selepas menghadiri kenduri kahwin salah seorang adik mereka di Kota Bharu, Kelantan.

Marlina Abdul Muid, 34, yang kehilangan anak lelakinya Muhammad Aisy ketika ditemui Bernama berkata, beliau tidak pernah terlintas akan turut kehilangan dua kakaknya Marlianna, dan Marlia, secara serentak dalam kemalangan itu.

Katanya, mereka bergerak pulang ke Morib secara berkonvoi dengan tiga kereta, selepas menghadiri majlis perkahwinan adik lelakinya.

“Masa bersiap sebelum bergerak, semuanya elok saja…anak saya memang rapat dengan dua ibu saudaranya, sebab itu mereka naik kereta bersama-sama,” katanya.

Marlina, anak ketiga daripada enam beradik berkata, lebih menyayat hati apabila kemalangan itu berlaku di hadapan mata ibu mereka yang menaiki kereta lain bersama-sama adik lelakinya.

“Masa kejadian kereta saya sudah di hadapan manakala kereta mangsa di belakang…ketika dalam perjalanan adik lelaki yang memandu di belakang kereta kakak telefon dan beritahu kakak terlibat dalam kemalangan.

“Kami berpatah balik dan sejurus tiba, anggota bomba berada di tempat kejadian bagi membantu mengeluarkan mereka,” katanya.

Dalam kejadian kira-kira 4.10 pagi itu, Marlianna yang juga pemandu Perodua Myvi dan Marlia maut di tempat kejadian manakala Muhammad Aisy Harraz dan sepupunya Muhammad Faizz Aryan, disahkan meninggal dunia jam 6.30 pagi, selepas menerima rawatan di Hospital Bentong.

Kemalangan dipercayai berlaku apabila kereta dipandu Marlianna cuba memotong sebuah kereta di hadapannya, namun tidak berjaya sebelum bertembung dengan treler yang membawa muatan kereta.


UMNO dalam satu kerajaan, bagaimana isu pengampunan Najib tak dibincang?

Selepas tercetusnya isu pengampunan Datuk Seri Najib Razak yang dibawa UMNO baru-baru ini, beberapa pemimpin kerajaan campuran nampaknya cuba mengalihkan isu tersebut.

Beberapa menteri daripada Pakatan Harapan (PH) mengatakan langkah pengampunan Najib yang dimohon UMNO tidak dibincang dalam Kabinet walaupun berada dalam satu kerajaan campuran.

Perkara tersebut dilihat sesuatu yang tidak masuk akal apabila satu isu yang melibatkan kepentingan negara tidak dibincangkan dalam mesyuarat Kabinet walhal banyak pihak sudah mula memperkatakan berhubung isu tersebut.

Atau adakah sebenarnya parti komponen PH seperti DAP, PKR dan Amanah yang berada dalam kerajaan campuran tidak mahu mengakui mereka sebenarnya terlibat dalam proses pengampunan Najib?

Sebelum ini, DAP berkata isu pengampunan bekas Perdana Menteri itu tidak pernah dibawa ke meja Kabinet untuk dibincangkan.

Terbaharu, hari ini juga Menteri Komunikasi dan Digital, Fahmi Fadzil, berkata beliau tidak mempunyai maklumat lanjut mengenai perkara berkenaan dan tidak boleh mengulas isu itu.

“Saya juga tidak menerima apa-apa maklumat bila tarikh Lembaga Pengampunan akan bersidang. Selagi tidak ada maklumat berhubung perkara itu, saya tidak boleh ulas. Perkara yang dibincangkan ataupun tidak dibincangkan dalam Kabinet juga berstatus rahsia.

“Jadi saya tak boleh komen ataupun nafikan. Setakat ini belum dimaklumkan apa-apa mengenai tarikh itu,” katanya dipetik laporan BH hari ini.

Sebelum ini, media melaporkan Majlis Tertinggi (MT) UMNO yang bermesyuarat Jumaat lepas, sebulat suara bersetuju memohon menghadap bagi mempersembahkan warkah rayuan kepada Yang di-Pertuan Agong bagi memohon ihsan untuk mempertimbangkan pengampunan penuh kepada Najib.

Najib kini menjalani hukuman 12 tahun penjara setelah Mahkamah Persekutuan pada 23 Ogos 2022 mengekalkan sabitan dan hukuman penjara itu serta denda RM210 juta setelah didapati bersalah menyeleweng RM42 juta dana milik SRC International Sdn Bhd.

Pada 31 Mac 2023, Najib gagal dalam permohonannya untuk menyemak sabitan dan hukuman itu.

Bekas Ahli Parlimen Pekan itu pada September tahun lepas telah memfailkan permohonan pengampunan diraja.


Dilema perpaduan

Semua agama, ideologi dan teori mengajak kepada perpaduan mengikut prinsip, konsep dan hala tuju masing-masing. Terdapat fahaman yang berkonsepkan bangsa dan keturunan, dan ada juga yang berasaskan satu agama serta berteraskan kepentingan politik, ekonomi atau sempadan wilayah.

Islam berpandukan petunjuk Kitab Allah (al-Quran) dan hikmah (kebijaksanaan) pelaksanaannya oleh Rasulullah SAW (al-Sunnah). Bahkan, Islam juga menegaskan pendekatannya bagi mewujudkan perpaduan mengikut petunjuk tersebut. Suatu petunjuk yang tidak berpisah daripada ajaran al-Quran dan hikmahnya.

Agama Islam membawa rahmat kepada seluruh alam dan masyarakat yang majmuk, tanpa sempadan dan perbezaan. Maka Islam menyatakan konsep perpaduan yang sebenar, secara terang dan nyata tanpa boleh dikelirukan oleh mereka yang berpura-pura dan tidak ikhlas dalam amalan dan tujuannya.

Manusia juga mempunyai fitrah jasad, roh, akal dan bermasyarakat madani. Maka, prinsip dan konsep perpaduan dalam Islam bersifat holistik.

Adapun perpecahan yang berlaku dalam kalangan yang mengaku Islam, berpunca daripada pendekatan masing-masing. Walaupun masing-masing berpegang dengan al-Quran yang sama dan menghadap kiblat serta berada dalam masjid yang sama. Mengapa masing-masing tetap juga berpecah-belah?

Puncanya ialah tidak mematuhi ajaran Islam yang sebenar daripada sumber petunjuk dan hukumnya.

Marilah kita bersama-sama membaca dan mengkaji al-Quran dengan ilmu. Bukan membuat kenyataan tanpa berasaskan ilmu atau buta al-Quran yang lebih buruk daripada buta huruf.

Selain itu, janganlah menjadi jahil murakkab dengan merasa tahu semua perkara, walhal sekadar berilmu dalam aspek yang terhad dalam sebahagian kecil daripada bidang aqidah, syariat dan tasawuf sahaja.

Hal ini demikian kerana, Allah SWT mewahyukan al-Quran menjadi petunjuk yang sempurna. Khususnya di bulan Ramadhan yang digalakkan kepada setiap umat bertadarus membaca al-Quran yang merupakan mukjizat ilmu yang tetap dipelihara oleh Allah SWT.
Firman-Nya:

﴿إِنَّا نَحْنُ نَزَّلْنَا الذِّكْرَ وَإِنَّا لَهُ لَحَافِظُونَ٩﴾

“Sesungguhnya Kamilah yang menurunkan al-Quran, dan sesungguhnya Kamilah yang memelihara dan menjaganya.” (Surah al-Hijr: 9)
Oleh itu, Allah SWT menegaskan melalui firman-Nya:

﴿…فَإِنْ تَنَازَعْتُمْ فِي شَيْءٍ فَرُدُّوهُ إِلَى اللَّهِ وَالرَّسُولِ إِنْ كُنْتُمْ تُؤْمِنُونَ بِاللَّهِ وَالْيَوْمِ الْآخِرِ ذَلِكَ خَيْرٌ وَأَحْسَنُ تَأْوِيلًا٥٩﴾

“…Kemudian jika kalian saling berbantah-bantah (berselisihan) dalam sesuatu perkara, maka hendaklah kalian mengembalikannya kepada (Kitab) Allah (al-Quran) dan (Sunnah) Rasul-Nya; jika kalian benar-benar beriman kepada Allah dan Hari Akhirat. Demikian adalah lebih baik (bagi kalian), dan lebih elok pula kesudahannya.” (Surah al-Nisa’: 59)

Maka, penganut Islam berkeyakinan dan beriman hanya Islam sahaja yang berpijak atas landasan yang betul dan berpandukan hidayah yang memandu akal manusia yang pasti ada kelemahannya. Hanya Allah SWT Pencipta alam, Tuhan yang Maha Mengetahui apakah yang terbaik bagi manusia dengan sifat rahmat dan adil-Nya. Firman Allah SWT:

﴿الْحَقُّ مِنْ رَبِّكَ فَلَا تَكُونَنَّ مِنَ الْمُمْتَرِينَ١٤٧﴾

“Kebenaran (yang datangnya kepadamu dan disembunyikan oleh kaum Yahudi dan Nasrani) itu (wahai Muhammad), adalah datangnya daripada Tuhanmu; oleh itu janganlah sekali-kali kalian termasuk dalam kalangan orang-orang yang ragu-ragu.” (Surah al-Baqarah: 147)
Ayat di atas menegaskan bahawa petunjuk Allah SWT iaitu agama Islam bersifat sempurna merangkumi segala aspek kejadian manusia, tujuan dan keperluannya. Hanya petunjuk Allah SWT sahaja yang menunjukkan cara perpaduan yang sebenar. Justeru, selain daripada itu pasti akan berlaku perpecahan yang memusnahkan.

Allah SWT berfirman:

﴿وَأَنَّ هَذَا صِرَاطِي مُسْتَقِيمًا فَاتَّبِعُوهُ وَلَا تَتَّبِعُوا السُّبُلَ فَتَفَرَّقَ بِكُمْ عَنْ سَبِيلِهِ ذَلِكُمْ وَصَّاكُمْ بِهِ لَعَلَّكُمْ تَتَّقُونَ١٥٣﴾

“Dan bahawa sesungguhnya inilah jalan-Ku (agama Islam) yang betul dan lurus, maka hendaklah kalian menurutinya; dan janganlah kalian menuruti jalan-jalan (selain daripada Islam), kerana jalan-jalan (yang lain itu) mencerai-beraikan kalian daripada jalan Allah. Oleh yang demikian itulah, Allah memerintahkan supaya kalian bertaqwa.” (Surah al-An‘am: 53)

Islam membahagikan hukum perpaduan kepada dua, iaitu perpaduan yang diwajibkan dan haram berpecah belah. Namun, terdapat juga perpaduan yang diharamkan dan wajib berpecah belah, mengikut neraca pertimbangan yang betul dan salah dalam perkara baik dan jahat, adil dan zalim. Pada masa yang sama, diizinkan berlakunya perbezaan pendapat dalam perkara tertentu. Sebagaimana firman Allah SWT:

﴿…وَلَا تَعَاوَنُوا عَلَى الْإِثْمِ وَالْعُدْوَانِ وَاتَّقُوا اللَّهَ إِنَّ اللَّهَ شَدِيدُ الْعِقَابِ٢﴾

“…Dan hendaklah kalian saling bertolong-tolongan dalam membuat kebajikan dan bertaqwa, dan janganlah kalian saling bertolong-tolongan pada melakukan dosa (maksiat) dan pencerobohan…” (Surah al-Ma’idah: 2)

Maka, bersatu kerana kebaikan adalah wajib dan haram berpecah-belah dalam menegakkannya. Manakala, bersatu kerana kejahatan adalah haram dan wajib berpecah-belah daripada golongan tersebut. Di samping itu, dibolehkan bertasamuh (bertoleransi) dalam beberapa perkara yang berbeza mengikut fitrah masing-masing.

Allah SWT menunjukkan pendekatan dalam merealisasikan perpaduan umat sepertimana yang dibentuk oleh Rasulullah SAW di Madinah. Perpaduan umat bagi menegakkan Islam yang sempurna dan adil kepada semua manusia. Baginda SAW terlebih dahulu memulakan perpaduan dalam kalangan umat Islam daripada semua bangsa dan suku kaum bagi mencipta golongan yang berintegriti dengan iman, amal soleh dan akhlak yang melahirkan sifat taqwa penentu manusia terbaik.

Kemudian, diikuti pula dengan umat manusia dalam masyarakat majmuk bersama penganut bukan Islam yang tidak ekstrem daripada kalangan kaum Yahudi, Nasrani (Kristian) dan Musyrikin. Seterusnya dimeteraikan Sohifah Madinah (Perlembagaan Madinah) secara bertulis yang terkenal dan bersejarah.

Islam menolak konsep perpaduan Ahzab (persekutuan yang ditaja oleh para pemimpin Yahudi dan Musyrikin), suatu gabungan kumpulan yang sesat dan paling dimurkai oleh Allah SWT. Kumpulan tersebut disokong oleh orang-orang munafiq yang tidak ikhlas dengan berpura-pura anutan Islam mereka dan berkonsepkan oportunis semata-mata tanpa mengira benar dan salah.

Walaupun penganut Yahudi itu dikenali dengan ahli Kitab, kerana bersama mereka Kitab Taurat dan para Rasul yang diimani juga oleh orang-orang Islam, tetapi mereka dimurkai oleh Allah SWT kerana menentang kebenaran Islam dan Nabi Muhammad SAW. Maka, gabungan yang bertujuan untuk menentang Islam ditolak oleh Allah SWT, bahkan ia diharamkan. Sehingga umat Islam diwajibkan supaya menentang kumpulan tersebut.

Allah SWT berfirman:

﴿أَلَمْ تَرَ إِلَى الَّذِينَ أُوتُوا نَصِيبًا مِنَ الْكِتَابِ يُؤْمِنُونَ بِالْجِبْتِ وَالطَّاغُوتِ وَيَقُولُونَ لِلَّذِينَ كَفَرُوا هَؤُلَاءِ أَهْدَى مِنَ الَّذِينَ آمَنُوا سَبِيلًا٥١﴾

“Apakah kamu memerhatikan (dan merasa pelik wahai Muhammad) kepada orang-orang yang telah diberikan sebahagian dari Kitab (Taurat)? Mereka percaya kepada jibt dan thaghut (Tuhan selain Allah dan para pemimpin yang sesat, dan mereka (para agamawan) pula berkata kepada orang-orang kafir (kaum Musyrik di Makkah) bahawa mereka (kaum Musyrik itu) lebih benar jalan agamanya daripada orang-orang yang beriman (kepada Nabi Muhammad SAW).” (Surah al-Nisa’: 51)

Walaupun mereka bertaraf agamawan kerana ilmu agama yang dimiliki dan mengetahui akan kebenaran Islam dan Rasulullah SAW, tetapi mereka menentangnya dan memberikan semangat kepada musuh Islam supaya turut bersama menentang Islam dan umatnya.

Bersama-sama mereka pula terdapat golongan munafiq yang sentiasa bersembahyang berimamkan Rasulullah SAW, mendengar khutbah, membaca al-Quran serta mendirikan masjid, tetapi menjadi pengkhianat terhadap Islam dan umatnya.

Antara kepercayaan mereka ialah Islam tidak akan berjaya tanpa bersekongkol dengan musuh, kerana mereka menjadikan kemenangan untuk kepentingan diri dan kumpulannya sahaja. Allah SWT mendedahkan sikap mereka dalam ayat-ayat yang paling banyak dalam al-Quran. Antaranya ialah firman-Nya:

﴿وَمِنَ النَّاسِ مَنْ يَقُولُ آمَنَّا بِاللَّهِ وَبِالْيَوْمِ الْآخِرِ وَمَا هُمْ بِمُؤْمِنِينَ٨ يُخَادِعُونَ اللَّهَ وَالَّذِينَ آمَنُوا وَمَا يَخْدَعُونَ إِلَّا أَنْفُسَهُمْ وَمَا يَشْعُرُونَ٩ فِي قُلُوبِهِمْ مَرَضٌ فَزَادَهُمُ اللَّهُ مَرَضًا وَلَهُمْ عَذَابٌ أَلِيمٌ بِمَا كَانُوا يَكْذِبُونَ١٠ وَإِذَا قِيلَ لَهُمْ لَا تُفْسِدُوا فِي الْأَرْضِ قَالُوا إِنَّمَا نَحْنُ مُصْلِحُونَ١١ أَلَا إِنَّهُمْ هُمُ الْمُفْسِدُونَ وَلَكِنْ لَا يَشْعُرُونَ١٢﴾

“Dan antara manusia ada yang berkata: ‘Kami telah beriman kepada Allah dan kepada Hari Akhirat’, padahal mereka sebenarnya tidak beriman. (8); Mereka hendak memperdayakan Allah dan orang-orang yang beriman, padahal mereka hanya memperdayakan dirinya sendiri, sedang mereka tidak menyedarinya. (9); Dalam hati mereka (golongan yang munafiq itu) terdapat penyakit (syak dan hasad dengki), maka Allah tambahkan lagi penyakit itu kepada mereka; dan mereka pula akan beroleh azab seksa yang tidak terperi sakitnya, dengan sebab mereka berdusta (dan mendustakan kebenaran). (10); Dan apabila dikatakan kepada mereka: ‘Janganlah kalian membuat bencana dan kerosakan di muka bumi’, mereka menjawab: ‘Sesungguhnya kami orang-orang yang hanya membuat kebaikan.’ (11); Ketahuilah! Bahawa sesungguhnya mereka itulah orang-orang yang sebenar-benarnya membuat bencana dan kerosakan, tetapi mereka tidak menyedarinya. (12).” (Surah al-Baqarah: 8-12)

Firman Allah SWT:

﴿بَشِّرِ الْمُنَافِقِينَ بِأَنَّ لَهُمْ عَذَابًا أَلِيمًا١٣٨ الَّذِينَ يَتَّخِذُونَ الْكَافِرِينَ أَوْلِيَاءَ مِنْ دُونِ الْمُؤْمِنِينَ أَيَبْتَغُونَ عِنْدَهُمُ الْعِزَّةَ فَإِنَّ الْعِزَّةَ لِلَّهِ جَمِيعًا١٣٩﴾

“Sampaikanlah khabar berita kepada orang-orang munafiq; bahawa sesungguhnya disediakan untuk mereka azab seksa yang tidak terperi sakitnya. (138); (Iaitu) orang-orang yang mengambil orang-orang kafir (yang bermusuh terhadap Islam) menjadi teman-teman penolong yang setia dengan meninggalkan orang-orang Mukmin. Apakah patut mereka (orang-orang munafiq) mencari kekuatan dan kemuliaan di sisi orang-orang kafir itu, kerana sesungguhnya kekuatan dan kemuliaan itu semuanya ialah milik Allah (diberikannya kepada sesiapa yang dikehendaki-Nya). (139).” (Surah al-Nisa’: 138-139)

Mereka juga berpura-pura mendirikan masjid. Allah SWT menjelaskannya melalui firman-Nya:

﴿وَالَّذِينَ اتَّخَذُوا مَسْجِدًا ضِرَارًا وَكُفْرًا وَتَفْرِيقًا بَيْنَ الْمُؤْمِنِينَ وَإِرْصَادًا لِمَنْ حَارَبَ اللَّهَ وَرَسُولَهُ مِنْ قَبْلُ وَلَيَحْلِفُنَّ إِنْ أَرَدْنَا إِلَّا الْحُسْنَى وَاللَّهُ يَشْهَدُ إِنَّهُمْ لَكَاذِبُونَ١٠٧﴾

“Dan (antara orang-orang munafiq itu) ada orang-orang yang membina masjid dengan tujuan memndatangkan mudarat (kepada orang-orang beriman), dan (menguatkan) kekufuran serta memecah-belahkan perpaduan orang-orang yang beriman, dan juga untuk (dijadikan tempat) intipan bagi orang yang telah memerangi Allah dan Rasul-Nya sebelum itu. Dan (apabila tujuan mereka yang buruk itu ketara), mereka akan bersumpah dengan berkata: ‘Tidaklah yang kami kehendaki (dengan mendirikan masjid ini) melainkan untuk kebaikan semata-mata.’ Dan Allah menyaksikan, bahawa sesungguhnya mereka adalah berdusta (dalam sumpahnya).” (Surah al-Taubah: 107)
Al-Quran merupakan kitab petunjuk dan mukjizat yang berkekalan sepanjang zaman. Sedangkan Rasulullah SAW pula adalah Rasul akhir zaman yang diutuskan kepada seluruh manusia. Justeru itu, seluruh ajaran dan petunjuknya laksana lampu suluh sepanjang perjalanan hidup manusia, dahulu, terkini dan akan datang.

Umat Islam wajib memimpin seluruh manusia bersama Islam di mana sahaja mereka berada. Mereka tidak sepatutnya diarahkan oleh pihak yang lain, tetapi merekalah yang sepatutnya menyelamatkan semua manusia dengan petunjuk Islam.

Rasulullah SAW bersabda menyatakan cabaran yang akan berlaku pada akhir zaman, perkara yang tidak berlaku pada zamannya:

سَيَخْرُجُ قَوْمٌ فِي آخِرِ الزَّمَانِ، أَحْدَاثُ الأَسْنَانِ، سُفَهَاءُ الأَحْلَامِ، يَقُولُونَ مِنْ خَيْرِ قَوْلِ البَرِيَّةِ، لَا يُجَاوِزُ إِيمَانُهُمْ حَنَاجِرَهُمْ، يَمْرُقُونَ مِنَ الدِّينِ، كَمَا يَمْرُقُ السَّهْمُ مِنَ الرَّمِيَّةِ، فَأَيْنَمَا لَقِيتُمُوهُمْ فَاقْتُلُوهُمْ، فَإِنَّ فِي قَتْلِهِمْ أَجْرًا لِمَنْ قَتَلَهُمْ يَوْمَ القِيَامَةِ.

“Akan muncul pada akhir zaman satu kumpulan yang mentah ucapannya dan dangkal fikirannya, mereka mampu berucap dengan seindah ucapan (membaca al-Quran) sedangkan imannya sekadar di kerongkong sahaja (tidak masuk ke dalam hati), mereka mudah keluar daripada agama laksana meluncurnya anak panah daripada busurnya. Maka, di mana sahaja kalian temui mereka, tentanglah mereka habis-habisan, nescaya Allah memberikan pahala yang berpanjangan sehingga Hari Kiamat.” (Riwayat al-Bukhari 6930, Muslim 1066 dan lain-lain)

Pada zaman dahulu mereka dikenali dengan kumpulan Khawarij yang mudah menghukum seseorang dengan jahil. Terkini pula dikenali dengan kumpulan liberal yang longgar terhadap Islam dan pelampau yang berwajah Islam, tetapi memberikan imej yang salah dan buruk kepada Islam.

Mereka menunjukkan amalan Islam tanpa bertafaqquh dan tidak beristiqamah (kefahaman yang konsisten) berkenaan ajaran Islam kerana tidak mendalami ilmu Islam yang sempurna. Maka, mereka sangat mudah diperalatkan oleh musuh Islam bagi menentang Islam daripada dalaman umat atau memberikan peluang yang mudah kepada musuh Islam bagi merosakkan kemurnian agama.

Kini, isu perpaduan umat sangat diperkatakan dan diperlukan bagi mengembalikan semula kedudukannya sehingga semua pihak membawa agenda perpaduan. Maka, Allah SWT menerangkan secara terperinci kumpulan yang mengikut ciri-ciri yang telah dinyatakan oleh Allah SWT dalam ayat-ayat yang banyak, antaranya ialah firman-Nya:

﴿وَاعْتَصِمُوا بِحَبْلِ اللَّهِ جَمِيعًا وَلَا تَفَرَّقُوا وَاذْكُرُوا نِعْمَتَ اللَّهِ عَلَيْكُمْ إِذْ كُنْتُمْ أَعْدَاءً فَأَلَّفَ بَيْنَ قُلُوبِكُمْ فَأَصْبَحْتُمْ بِنِعْمَتِهِ إِخْوَانًا وَكُنْتُمْ عَلَى شَفَا حُفْرَةٍ مِنَ النَّارِ فَأَنْقَذَكُمْ مِنْهَا كَذَلِكَ يُبَيِّنُ اللَّهُ لَكُمْ آيَاتِهِ لَعَلَّكُمْ تَهْتَدُونَ١٠٣ وَلْتَكُنْ مِنْكُمْ أُمَّةٌ يَدْعُونَ إِلَى الْخَيْرِ وَيَأْمُرُونَ بِالْمَعْرُوفِ وَيَنْهَوْنَ عَنِ الْمُنْكَرِ وَأُولَئِكَ هُمُ الْمُفْلِحُونَ١٠٤ وَلَا تَكُونُوا كَالَّذِينَ تَفَرَّقُوا وَاخْتَلَفُوا مِنْ بَعْدِ مَا جَاءَهُمُ الْبَيِّنَاتُ وَأُولَئِكَ لَهُمْ عَذَابٌ عَظِيمٌ١٠٥﴾

“Dan berpegang teguhlah kalian semua kepada tali Allah (agama Islam), dan janganlah kalian berpecah belah; dan kenanglah ni‘mat Allah kepada kalian ketika kalian bermusuh-musuhan (semasa jahiliah dahulu), lalu Allah menyatukan antara hati kalian (sehingga kalian bersatu-padu dengan ni‘mat Islam), maka dengan ni‘mat Allah itu kalian menjadi orang-orang Islam yang bersaudara. Dan kalian dahulu telah berada di tepi jurang neraka (disebabkan kekufuran kalian semasa jahiliah), lalu Allah menyelamatkan kalian dari neraka itu (disebabkan ni‘mat Islam juga). Demikianlah Allah menjelaskan kepada kalian ayat-ayat keterangan-Nya, supaya kalian mendapat petunjuk hidayah-Nya. (103); Dan hendaklah ada antara kalian satu puak yang menyeru (berdakwah) kepada kebajikan (mengembangkan Islam), dan menyuruh berbuat segala perkara yang ma‘ruf, serta melarang daripada segala yang salah (buruk dan keji). Dan mereka yang bersifat demikian ialah orang-orang yang berjaya. (104); Dan janganlah kalian menjadi seperti orang-orang (Yahudi dan Nasrani) yang telah bercerai-berai dan berselisihan (dalam agama mereka) sesudah datang kepada mereka keterangan-keterangan yang jelas nyata (yang dibawa oleh Nabi-nabi Allah), dan mereka yang bersifat demikian, akan beroleh azab seksa yang besar. (105).” (Surah Ali ‘Imran: 103-105)

Ayat di atas menyatakan bahawa perpaduan itu hanyalah bersama Islam. Seteruskan mewujudkan kumpulan yang berkuasa dengan mengajak manusia kepada Islam dan memimpin bersama Islam bagi menegakkan amar ma‘ruf dan nahi munkar dalam segala aspek.
Kemampuan dalam memimpin perpaduan oleh para pemimpin berintegriti yang berlandaskan iman, amal soleh dan akhlak yang bertaqwa. Firman Allah SWT:

﴿إِنَّمَا وَلِيُّكُمُ اللَّهُ وَرَسُولُهُ وَالَّذِينَ آمَنُوا الَّذِينَ يُقِيمُونَ الصَّلَاةَ وَيُؤْتُونَ الزَّكَاةَ وَهُمْ رَاكِعُونَ٥٥﴾

“Sesungguhnya Penolong kalian hanyalah Allah, dan Rasul-Nya, serta orang-orang yang beriman, yang mendirikan sembahyang, dan menunaikan zakat, sedang mereka itu ruku‘ (tunduk menjunjung perintah Allah).” (Surah al-Ma’idah: 55)

Integriti berlaku dengan adanya kesetiaan kepada Allah SWT dan kebertanggungjawaban terhadap masyarakat dengan ikhlas (ruku’ mematuhi perintah Allah). Bukan sekadar dengan ucapan dan berpura-pura dengan lagak lakonannya sahaja.
Perpaduan wajib diwujudkan dalam kalangan umat Islam yang istiqamah, bahkan boleh disertai oleh kalangan bukan Islam yang tidak ekstrem.

Kalangan orang Islam yang tidak istiqamah ialah mereka yang bersikap liberal atau melampau kerana tidak bertafaquh dalam agamanya walaupun kuat tetapi merosakkan wajah Islam. Maka, perpaduan bersama bukan Islam yang ekstrem gagal diwujudkan kerana mereka menunjukkan permusuhannya secara sembunyi dan nyata menjadi penghalang kepada agenda perpaduan umat.

Kita perlu menolak apa sahaja jenama Islam yang membolehkan bersekongkol dengan musuh yang nyata zalimnya atau nyata permusuhannya terhadap Islam. Allah SWT mendedahkan tentang perkara tersebut melalui firman-Nya:

﴿إِنَّا أَنْزَلْنَا إِلَيْكَ الْكِتَابَ بِالْحَقِّ لِتَحْكُمَ بَيْنَ النَّاسِ بِمَا أَرَاكَ اللَّهُ وَلَا تَكُنْ لِلْخَائِنِينَ خَصِيمًا١٠٥﴾

“Sesungguhnya Kami menurunkan kepadamu (wahai Muhammad) Kitab (al-Quran) dengan membawa kebenaran, supaya engkau menghukum antara manusia menurut apa yang Allah telah menunjukkan kepadamu (melalui wahyu-Nya); dan janganlah kamu menjadi penentang (orang yang tidak bersalah), kerana (membela) orang-orang yang khianat.” (Surah al-Nisa’: 105)

Demi perpaduan kemanusiaan sejagat, maka Islam mewajibkan supaya berlaku adil, sekalipun terhadap musuh yang paling dibenci. Hanya mereka yang mempunyai ketahanan integriti dengan beriman dan bertaqwa bersama Islam sahaja mampu melaksanakannya, sehingga seorang musuh boleh bertukar menjadi kawan. Firman Allah SWT:

﴿يَا أَيُّهَا الَّذِينَ آمَنُوا كُونُوا قَوَّامِينَ لِلَّهِ شُهَدَاءَ بِالْقِسْطِ وَلَا يَجْرِمَنَّكُمْ شَنَآنُ قَوْمٍ عَلَى أَلَّا تَعْدِلُوا اعْدِلُوا هُوَ أَقْرَبُ لِلتَّقْوَى وَاتَّقُوا اللَّهَ إِنَّ اللَّهَ خَبِيرٌ بِمَا تَعْمَلُونَ٨﴾

“Wahai orang-orang yang beriman, hendaklah kalian semua sentiasa menjadi orang-orang yang menegakkan keadilan kerana Allah, menjadi saksi dengan adil; dan jangan sekali-kali kebencian kalian terhadap sesuatu kaum itu mendorong kalian untuk tidak berlaku adil. Hendaklah kalian berlaku adil (kepada sesiapa jua) kerana sikap adil itu lebih hampir kepada taqwa. Dan bertaqwalah kepada Allah, sesungguhnya Allah Maha Mengetahui dengan mendalam akan apa yang kalian lakukan.” (Surah al-Ma’idah)

Islam mencipta sejarah keemasan, apabila ajarannya diterima oleh seluruh manusia dalam masyarakat majmuk kerana keadilannya, bukan kerana takutkan kezalimannya. Malah tercipta tamadun Islam yang cemerlang kerana diambil segala ilmu yang bermanfaat daripada semua tamadun yang telah runtuh sebelumnya akibat daripada kezaliman terhadap rakyat sendiri.

Abdul Hadi Awang
Presiden PAS


Britain rekod 32,181 jangkitan baharu Covid-19

Sebanyak 32,181 warga Britain disahkan positif Covid-19 menjadikan keseluruhan jangkitan di negara itu melonjak kepada 6,789,581 kes, menurut data rasmi yang dikeluarkan pada Selasa.

Negara itu turut melaporkan 50 pesakit Covid-19 meninggal dunia. Jumlah keseluruhan kes kematian di Britain kini adalah 132,535 kes.

Data terbaharu itu hadir tatkala pakar daripada Jawatankuasa Bersama Vaksinasi dan Imunisasi (JCVI) bersiap untuk membuat keputusan akhir mengenai kempen suntikan penggalak.

Pakar JCVI itu juga akan menyediakan garis panduan sama ada kerajaan akan menawarkan vaksin kepada kanak-kanak berusia antara 12 dan 15 tahun, sebagaimana dilaksanakan beberapa negara lain.

Kerajaan British dilaporkan membuat persediaan bagi melaksanakan program vaksin penggalak mulai bulan depan, sementara Pertubuhan Kesihatan Sedunia (WHO) berkata tindakan itu akan menyebabkan bekalan vaksin ke negara lain akan mengalami kelewatan.

Awal bulan ini, WHO meminta moratorium suntikan penggalak vaksin Covid-19 untuk membantu meringankan ketidaksamaan taburan dos antara negara kaya dan miskin.

Bagaimanapun, ketika taklimat pada Isnin, Pengarah Wilayah WHO bagi Eropah, Hans Kluge berkata suntikan vaksin penggalak adalah cara untuk menjaga keselamatan yang paling rentan.

“Dos ketiga bukan vaksin penggalak menunjukkan kemewahan, diambil daripada individu yang masih menunggu suntikan pertama. Ini pada dasarnya adalah cara untuk menjaga keselamatan yang paling rentan,” katanya.

Lebih 88 peratus individu berusia 16 tahun ke atas di Britain menerima sekurang-kurangnya satu dos suntikan vaksin, manakala lebih 78 peratus lagi melengkapkan dos kedua.

Bagi mengembalikan kehidupan kepada keadaan normal, negara seperti Britain, China, Jerman, Russia dan Amerika Syarikat berlumba-lumba untuk melengkapkan pemberian vaksin kepada rakyat mereka. – Agensi


Kelantan wajibkan kakitangan suntik vaksin atau kena tindakan tatatertib

Kelantan menjadi negeri pertama mewajibkan semua kakitangan kerajaan negeri mengambil suntikan vaksin Covid-19 atau dikenakan tindakan tatatertib jika gagal berbuat demikian.

Sehingga kini, kira-kira 20 peratus daripada penjawat awam negeri masih belum mengambil suntikan itu, kata Pengerusi Jawatankuasa Kerajaan Tempatan, Perumahan dan Kesihatan Dr Izani Husin.

Keputusan itu, katanya dicapai pada mesyuarat Exco Negeri hari ini.

Beliau memberi amaran tindakan tatatertib akan diambil terhadap mana-mana penjawat awam yang gagal berbuat demikian, tetapi kerajaan negeri belum menetapkan tempoh tertentu untuk tujuan itu.

“Keputusan itu dicapai pada mesyuarat Exco Kerajaan Negeri hari ini sebagai langkah menzahirkan komitmen pimpinan kerajaan untuk memastikan agenda tercapai.

“Langkah itu juga merupakan sebagai usaha kerajaan bagi memastikan Kelantan dapat beralih ke Fasa 4 Pelan Pemulihan Negara (PPN),” katanya kepada pemberita selepas mesyuarat Exco Kerajaan Negeri di Bangunan MABNA, Kompleks Kota Darulnaim hari ini.

Dr Izani juga menggesa penduduk Kelantan mengambil suntikan vaksin bagi mempercepatkan agenda kerajaan dalam melaksanakan PPN.

Beliau berkata sehingga kini 86 peratus daripada penduduk Kelantan telah lengkap divaksinasi, manakala 90 peratus lagi menerima sekurang-kurangnya satu dos.

Semalam, negeri itu merekodkan 688 jangkitan baharu, meningkat berbanding 461 kes yang dilaporkan pada Isnin.

Kelantan juga mencatatkan 5,160 kes aktif Covid-19, dengan 3,824 individu menjalani kuarantin di rumah, 733 ditempatkan di PKRC, 555 dirawat di hospital, dan 48 dimasukkan ke unit rawatan rapi.

Sejak awal tahun lalu sehingga semalam, negeri itu turut mencatat 140,189 kes positif, dengan 134,020 pesakit telah sembuh, dan 1,038 kematian.


Kes Omicron pertama di Sabah dikesan selepas pulang dari umrah

Seorang lelaki tempatan yang tiba di negara ini pada 19 Dis lepas selepas menunaikan umrah, merupakan kes positif pertama Covid-19 varian Omicron dikesan di Sabah, kata Menteri Kerajaan Tempatan dan Perumahan Sabah Datuk Masidi Manjun.

Jurucakap Covid-19 Sabah itu berkata lelaki berkenaan bersama isterinya menunaikan umrah pada 9 Dis hingga 18 Dis lepas dan kembali ke Malaysia pada 19 Dis melalui Lapangan Terbang Antarabangsa Kuala Lumpur (KLIA), menurut laporan Bernama.

Beliau berkata pesakit bersama isterinya itu tiba di Tawau pada 20 Dis dan diarah menjalani kuarantin di rumah, namun keputusan ujian penjujukan genom keseluruhan pada 4 Jan lepas menunjukkan lelaki tersebut positif varian Omicron.

“Semasa disahkan positif Covid-19, suami pada Kategori 2 manakala isterinya Kategori 1. Mereka berdua telah selesai menjalani kuarantin pada 1 Jan lepas dan telah pulih daripada jangkitan virus Covid-19.

“Isteri pesakit yang juga sedang menjalani kuarantin pada masa yang sama dengan suami, dikesan positif Covid-19 pada 24 Dis, namun penjujukan genom keseluruhan untuk isterinya masih dalam ujian,” katanya menerusi kenyataan di sini, hari ini.

Beliau berkata suami isteri itu telah melengkapkan suntikan vaksin Covid-19 pada Jun tahun lepas dan pada masa ini kedua-duanya dalam keadaan sihat.

Mengulas kes Covid-19 di Sabah, Masidi berkata kes direkodkan hari ini meningkat kepada 280 kes berbanding 258 kes semalam.


Transgender cetus perdebatan ulama akhirnya dikebumikan sebagai lelaki

Perdebatan umum mengenai prosedur pengebumian menurut Islam tercetus di Indonesia susulan kematian transgender, Dorce Gamalama akibat komplikasi Covid-19 pada usia 58 tahun, semalam.

Setelah menerima pandangan daripada pelbagai pihak, termasuk Majlis Ulama Indonesia (MUI) dan seorang pemimpin Nahdlatul Ulama (NU), akhirnya keluarga Dorce bersetuju dia dikebumikan sebagai seorang lelaki.

Dorce meninggal dunia pada pagi Rabu selepas dirawat selama tiga minggu di Hospital Pertamina Simprug di Jakarta Selatan. Saudara-maranya berkata dia mempunyai penyakit lain yang membawa kepada komplikasi teruk jangkitan Covid-19.

“Berdasarkan perbincangan melibatkan semua pihak berkaitan termasuk keluarga, dia disembahyangkan dan dikebumikan mengikut tatacara Islam sebagai seorang lelaki,” kata jurucakap keluarga Anan Muhajir sebelum pengebumian.

Jenazahnya diletakkan di dalam ambulans sebagai mematuhi protokol Covid-19 dengan solat dilakukan berhampiran Masjid Al Hayyu di Jakarta Timur yang dibina dan disumbangkan kepada masyarakat setempat oleh Dorce.

Jenazahnya dikebumikan di Tanah Perkuburan Awam di Bantarjati di Jakarta Timur.

Apabila dia jatuh sakit akibat kencing manis dan batu karang tahun lalu, Dorce secara terbuka memberitahu bahawa dia ingin dikebumikan sebagai seorang wanita. Tetapi dia juga berkata terpulang kepada pemimpin agama untuk menentukan jantinanya untuk pengebumian.

“Saya mahu dikebumikan dengan cara saya. Saya telah menjadi wanita sejak pembedahan, jadi saya harus dimandikan (dan dikebumikan) sebagai seorang wanita,” katanya.

Pengerusi MUI Muhammad Cholil Nafis ketika mengulas perkara itu menerusi akaun Twitternya berkata, Dorce dilahirkan sebagai lelaki dan pengebumiannya mesti dilakukan mengikut undang-undang Islam.

Namun seorang ulama NU, pertubuhan Islam terbesar di Indonesia, Taufik Damas menyatakan identiti gender adalah ‘pilihan peribadi’ dan Dorce mesti diklasifikasi sebagai wanita mengikut kehendaknya.

Dorce dilahirkan sebagai Dedi Yuliardi Ashadi di bandar Solok, Sumatera Barat pada 21 Julai 1963.

Dia menjalani pembedahan untuk perubahan fizikal di ibu kota Jawa Timur, Surabaya pada 1983 dan Mahkamah Daerah Surabaya membenarkan permintaannya untuk menukar jantinanya secara sah. Keputusan itu kemudiannya dikekalkan oleh Mahkamah Agung.

Dorce telah membintangi sekurang-kurangnya empat filem dan dua siri televisyen sejak 1989, sementara dia juga menganjurkan program TV “Dorce Show” antara 2005 dan 2009.

Dia mencetuskan kontroversi selepas menghadiri pengebumian Imam Samudera, individu yang dihukum bunuh oleh skuad penembak Indonesia pada 2008 kerana berperanan dalam pengeboman Bali 2002 yang mengorbankan lebih 200 orang.

Pada masa itu Dorce berkata Imam Samudera “akan masuk syurga” sebagai syahid. – JakartaGlobe


Kerajaan tangguh, tidak teruskan projek belum bermula

Kerajaan mengambil langkah menangguhkan atau tidak meneruskan mana-mana projek yang belum bermula sebagai langkah penjimatan perbelanjaan awam bagi membolehkan dana disalurkan untuk kesejahteraan rakyat dan usaha memulihkan ekonomi negara.

Menteri di Jabatan Perdana Menteri (Ekonomi) Datuk Seri Mustapa Mohamed berkata langkah itu sebagai menyahut arahan dikeluarkan menerusi Pekeliling Perbendaharaan Malaysia bertajuk “Garis Panduan Penjimatan Perbelanjaan Awam”, menurut laporan Bernama.

“Saya sudah mengadakan mesyuarat dengan pihak Jabatan Kerja Raya (JKR) dan Unit Penyelarasan Pelaksanaan (ICU) mengenai kedudukan kewangan untuk melihat projek-projek yang belum bermula.

Jadi kalau ia belum bermula, tidak payah buat lagi, manakala kalau ada yang sudah bermula, kita akan bincang tentang perkembangan mana satu kita perlu, sama ada tangguh atau batalkan,” katanya.

Beliau berkata kepada pemberita selepas Majlis Perasmian Penutup Seminar Pasaran Buruh dan Pembentangan Hasil Program Outreach Pemprofilan Pencari Kerja Peringkat Negeri Kelantan 2022 Sempena Karnival Kerjaya Aspirasi Negara Keluarga Malaysia di Universiti Sains Malaysia Kampus Kesihatan di sini hari ini.

Turut hadir Ketua Bahagian Perkhidmatan Maklumat dan Analisa Pekerjaan (EIAS) Pertubuhan Keselamatan Sosial (Perkeso), Ummar Jai Kumar Abdullah dan Pengarah Perkeso Kelantan Nora Yaacob.

Jumaat lalu media melaporkan berhubung kementerian, jabatan, agensi, badan berkanun persekutuan dan syarikat terhad dengan jaminan (CLBG) diarah menerusi Pekeliling Perbendaharaan Malaysia untuk melaksanakan langkah penjimatan dalaman dengan mengoptimumkan perbelanjaan.


Penemuan dokumen rahsia tentera di hentian bas memalukan Britain

Penemuan dokumen diklasifikasikan sebagai ‘rahsia besar’ milik Kementerian Pertahanan, di sebuah perhentian bas di Kent, tenggara England, Selasa lalu, memalukan United Kingdom dan kerajaan Perdana Menteri Boris Johnson.

Pemimpin parti Buruh yang juga Ahli Parlimen Wentworth, John Healey terkejut bagaimana dokumen rahsia 50 muka surat itu boleh keluar dari Kementerian Pertahanan.

Beliau mendesak Setiausaha Pertahanan Ben Wallace menjalankan siasatan secepat mungkin dan melaporkan kepada Parlimen bagi meyakinkan orang ramai bahawa tidak ada operasi ketenteraan yang berisiko kepada nyawa askar Britain.

Dokumen itu turut mencatatkan maklumat tentera British mungkin ditempatkan di Afghanistan apabila Pertubuhan Perjanjian Atlantik Utara (NATO) keluar dari negara bergolak itu.

Dokumen itu turut mengandungi maklumat lengkap mengenai kapal pemusnah HMS Defender dan tentera British dalam kejadian di Ukraine Rabu lalu.

Salah satu daripada set dokumen itu turut membincangkan tindak balas Russia terhadap kapal perang Britain yang melalui perairan Ukraine di luar pantai Crimea.

Dokumen itu menunjukkan misi HMS Defender yang digambarkan oleh Kementerian Pertahanan sebagai ‘laluan yang tidak salah di perairan wilayah Ukraine”, dengan senjata ditutup dan helikopter tersimpan di hangarnya, dilakukan dengan harapan bahawa Russia mungkin bertindak balas secara agresif.

Pada Rabu, lebih 20 pesawat tempur Russia dan dua kapan pengawal pantai membayangi HMS Defender ketika ia belayar kira-kira 19 kilometer dari pantai Crimea.

Kementerian Pertahanan Russia kemudian mengeluarkan kenyataan mengatakan sebuah kapal perondanya melepaskan tembakan amaran, sementara pesawatnya pula menjatuhkan bom di laluan HMS Defender, tetapi Britain menafikannya.

Sementara itu, Kementerian Pertahanan Britain dalam kenyataannya mengatakan penemuan dokumen rahsia itu sedang disiasat secara rapi. – Agensi


Ucapan Zahid di majlis MIC dedah kewujudan Kluster Mahkamah BN

Kenyataan Mufti Perlis Datuk Dr Mohd Asri Zainul Abidin berkaitan ucapan Datuk Seri Ahmad Zahid Hamidi adalah bukti bahawa Presiden UMNO itu telah membuat percubaan lemah untuk menafikan ucapannya ketika perhimpunan MIC Isnin lalu.

Veteran DAP Lim Kit Siang mendakwa Mufti Perlis pun terkejut kerana matlamat UMNO dan Barisan Nasional (BN) pada Pilihan Raya Umum Ke-15 (PRU-15) adalah untuk menjadikan Malaysia sebagai “surga rasuah”.

Beliau memetik ciapan Mohd Asri yang mengatakan ““Terkesima mendengar, bagaimana secara terang orang politik boleh mengaku tujuan untuk menang PRU adalah bagi mengelakkan kes rasuah mereka dibicarakan di mahkamah. Jika itu berlaku, negara ini akan jadi SYURGA RASUAH”.

Perkara ini kata Kit Siang berlaku susulan Zahid mendakwa yang ucapannya pada perhimpunan perwakilan MIC Isnin lalu telah “diputar belit” oleh pihak lawannya.

“Saya tidak sedar pula sekiranya Mohd Asri ini dikira sebagai berada dalam kategori “pihak lawan” Zahid dan perkara ini menjadi bukti kuat yang Zahid gagal menjelaskan pengakuan “berterus-terang” dalam ucapan MICnya yang telah menunjukkan bahawa, bukan sahaja ada “Kluster Mahkamah” UMNO, tetapi ada juga “Kluster Mahkamah” BN,” kata Kit Siang dalam blognya hari ini (14 Oktober 2022).

Katanya Zahid telah menamakan pemimpin-pemimpin UMNO dan BN yang berada dalam “senarai menunggu” untuk didakwa atas kesalahan yang telah dilakukan mereka, seperti Timbalan Presiden UMNO Datuk Seri Mohamad Hassan; Menteri Kanan Pertahanan Datuk Seri Hishammuddin Hussein; Presiden MCA Datuk Seri Wee Ka Siong; Presiden MIC, Tan Sri SA Vigneswaran; dan Timbalan Presiden MIC Datuk Seri M Saravanan.

“Saya tidak tahu apakah bentuk tuduhan rasuah atau tuduhan lain yang boleh dibawa terhadap Mohamad, Hishammuddin, Ka Siong, Vigneswaran, atau Saravanan, tetapi Zahid sepatutnya lebih tahu.

“Apa yang membuatkan tuduhan Zahid ini lebih berat adalah apabila mereka berlima ini terus berdiam diri selepas ucapan Zahid yang mengatakan mereka berada dalam “senarai menunggu” untuk dituduh di mahkamah,” kata bekas Ahli Parlimen Iskandar Puteri itu.

Kit Siang kemudian mempersoalkan adakah ini takdir Malaysia apabila setelah enam dekad, pemimpin UMNO meminta orang Melayu dan rakyat untuk mengundi mereka pada PRU-15 untuk menyelamatkan pemimpin UMNO dan BN daripada penjara.


MoU dengan kerajaan, Parlimen tak bubar sebelum 31 Julai 2022: PKR

Memorandum Persefahaman (MoU) yang dimerterai akan memastikan Parlimen tidak akan dibubarkan sebelum 31 Julai tahun depan dan akan menjamin kestabilan kerajaan dipimpin Perdana Menteri dari UMNO, Datuk Seri Ismail Sabri Yaakob.

Persetujuan persefahaman antara blok pembangkang, Pakatan Harapan dengan kerajaan tersebut akan memastikan kerajaan yang diterajui parti UMNO akan kekal sehingga krisis kesihatan Covid-19 dapat ditangani dengan baik, kata Pengarah Komunikasi PKR Fahmi Fadzil.

“Fokus MoU adalah bantuan kepada rakyat, penambahbaikan usaha menangani Covid-19, reformasi Parlimen dan kebebasan institusi kehakiman,” ciapnya dalam Twitter hari ini.

Menerusi MoU itu juga, Fahmi berkata PH akan kekal sebagai pembangkang.

Bercakap kepada BH mengenai perkara sama, beliau berkata MoU terbabit bukan akuan bersumpah (SD) untuk memberi sokongan kepada Ismail Sabri.

“MOU itu adalah persefahaman terhad dalam beberapa perkara,” katanya.

PH dan kerajaan hari ini menandatangani MoU Transformasi dan Kestabilan Politik iaitu komitmen bersama kedua-dua pihak bagi mengukuhkan kerjasama rentas parti serta mengembalikan semula kestabilan politik negara.

MoU itu merangkumi enam perkara iaitu Pemerkasaan Pelan Covid-19, Transformasi Pentadbiran dan Pembaharuan Parlimen.

Turut tersenarai ialah Kebebasan Institusi Kehakiman, MA63 dan Pembentukan Jawatankuasa Pemandu.


Polis nafi tahan Sanusi seperti laporan

Polis hari ini menafikan menahan Menteri Besar Kedah, Datuk Seri Muhammad Sanusi Md Nor seperti yang dilaporkan malam ini.

Ketua Komunikasi Korporat PDRM, ACP Skandaguru Anandan dalam satu kenyataan berkata tiada mana-mana polis yang bertindak seperti dilaporkan portal Astro Awani.

“Polis menafikan laporan berita yang menyatakan Menteri Besar Kedah sementara, Datuk Seri Mohd Sanusi Mohd Nor ditahan atau dipanggil untuk dirakam percakapan hari ini.

“Tiada pihak dari Bukit Aman, peringkat Kontinjen Kedah atau Ibu Pejabat polis Daerah di Kedah yang melakukan tindakan seperti Yang dilaporkan portal berita berkenaan,” katanya.

Hari ini, Astro Awani melaporkan sumbernya memaklumkan Muhammad Sanusi ditahan polis petang tadi.

Sehubungan itu, polis menuntut Astro Awani membuat permohonan maaf dan menarik balik berita yang disiarkan itu.

“Tindakan mengeluarkan berita tidak sahih sedemikian boleh mendatangkan rasa panik kepada masyarakat, lebih-lebih lagi dalam senario kempen PRN yang sedang berlangsung.

“Laporan polis akan dibuat bagi membolehkan siasatan dimulakan ke atas penyebaran berita palsu tersebut,” katanya.


PRN Johor: Sokongan PN meningkat, BN tertekan bakal guna senjata RM5k

Barisan Nasional (BN) dikatakan dalam keadaan tertekan tatkala sokongan bangsa Johor terhadap Perikatan Nasional (PN) semakin meluas dan meningkat menjelang Pilihan Raya Negeri (PRN) 12 Mac ini.

Susulan itu, spekulasi kini bertiup kencang BN bakal mengeluarkan ‘senjata’ simpanan yang merupakan ‘aset’ strategi bagi menarik balik sokongan terhadap mereka – SIMPANAN KWSP.

Ya! Agenda Daily menerima maklumat berhubung spekulasi bahawa BN, khususnya UMNO akan mendesak habis-habisan supaya kerajaan yang kini dipimpin mereka, meluluskan pengeluaran khas simpanan Kumpulan Wang Simpanan Pekerja (KWSP).

Tetapi! Ianya sekadar RM5,000 bukan RM10,000 seperti yang diminta oleh pelbagai pihak sebelum ini.

Peluang BN dan UMNO ‘menjayakan’ desakan yang mungkin menyebabkan kerajaan menerima dan meluluskannya, terbuka luas susulan banjir kilat yang melanda Lembah Klang semalam, yang menyebabkan ramai kerugian akibat kenderaan mereka ditenggelami air.

Kejadian banjir kilat itu akan dijadikan alasan utama, selain beberapa alasan lagi akan direka bagi ‘menghalalkan’ pengeluaran khas simpanan KWSP RM5,000, walaupun sebelum ini kerajaan melalui Kementerian Kewangan (MoF) dan pihak KWSP sendiri menolak permohonan one-off RM10,000.

Semua maklum sebelum ini, kerajaan menerusi MoF dan KWSP telah memberikan alasan yang disokong pakar ekonomi dan kesatuan sekerja, ketika menolak desakan dikepalai Pemuda UMNO dan mendapat sokongan kepemimpinan tertinggi parti itu.

Pada 28 Disember tahun lalu, KWSP dalam satu kenyataan yang dilaporkan media tempatan menyatakan sokongan supaya pengeluaran khas i-Citra diberhentikan bagi membantu ahli membina semula kecukupan simpanan persaraan mereka.

KWSP berkata, kepelbagaian bantuan kewangan kerajaan yang ditawarkan kepada individu dan perniagaan untuk pemulihan daripada pandemik dan banjir baru-baru ini adalah dialu-alukan semasa waktu sukar ini, justeru, sebarang pengeluaran khas daripada simpanan KWSP pada masa hadapan adalah dianggap tidak perlu.

KWSP adalah dana persaraan yang diberi mandat bagi melindungi simpanan ahli untuk keperluan dan kesejahteraan masa depan persaraan mereka.

“Ditubuhkan sejak 1951, KWSP adalah tertakluk di bawah Akta KWSP 1991, yang menetapkan bahawa Akaun 1 (70 peratus simpanan) ditetapkan untuk persaraan, manakala Akaun 2 (30 peratus simpanan) adalah untuk pengeluaran lain-lain yang dibenarkan bagi menjamin masa depan persaraan yang lebih cerah.

“Walau bagaimanapun, tiada peruntukan dalam akta yang membenarkan pengeluaran untuk bencana alam,” kata KWSP. Sila baca berita berkaitan

Sebelum ini pun, pada 26 Disember 2021, Perdana Menteri Datuk Seri Ismail Sabri Yaakob menjelaskan pengeluaran itu bukan suatu keperluan buat masa ini, susulan kerajaan sudah memperuntukkan dana dan mengumumkan bantuan yang mencukupi untuk membantu mangsa banjir di seluruh negara, selain sedia menambah peruntukan berkenaan.

Selain itu, Ismail Sabri berkata kerajaan bimbang dengan jumlah baki simpanan dalam akaun pencarum KWSP susulan dua kali pengeluaran menerusi i-Sinar dan i-Citra, dengan ada antaranya berisiko menjadi miskin tegar selepas pencen. Berita berkaitan

Pakar ekonomi juga setuju keputusan kerajaan, khususnya KWSP, menolak tuntutan pengeluaran i-Citra RM10,000 secara one-off bertujuan memberi pendidikan kepada orang ramai supaya berhati-hati menggunakan wang tersebut.

Ketua Ekonomi Bank Islam, Mohd Afzanizam Abdul Rashid berkata, keputusan itu bukan menunjukkan kerajaan tidak mampu, tetapi lebih kepada memastikan keperluan semasa dan jangka panjang adalah seimbang. Berita berkaitan

Sementara Dewan Perniagaan Melayu Malaysia (DPMM) turut menggesa kerajaan supaya tidak tunduk terhadap desakan individu atau parti tertentu berhubung pengeluaran KWSP.

Presiden DPMM Abd Halim Husin dalam satu kenyataan pada 8 Januari lalu turut membidas pihak tidak bertanggungjawab yang menggunakan isu KWSP untuk meraih sokongan politik walhal langkah tersebut akan memberi masalah semasa persaraan pada masa depan nanti. Berita berkaitan

Namun, susulan perkembangan terkini berkaitan sokongan yang semakin meningkat bangsa Johor, khususnya warga Felda, terhadap PN menjelang PRN Johor, BN, terutama UMNO, akan mendesak kerajaan meluluskan pengeluaran KWSP itu walaupun RM5,000 sahaja.

Apa lagi sekarang ini, isu pengeluaran KWSP dan kelewatan bantuan banjir menyebabkan kerajaan yang diterajui UMNO menjadi tidak popular dalam kalangan rakyat.

Dan kesan daripada penghapusan hutang peneroka Felda yang menyebabkan sokongan terhadap PN semakin meningkat, terus menghantui BN/UMNO dalam PRN Johor.

Spekulasi kini bertiup kencang bahawa pengumuman pengeluaran RM5,000 daripada simpanan KWSP akan dibuat sebelum hari pengundian PRN Johor, 12 Mac ini – satu usaha saat akhir untuk menarik semula sokongan pengundi kepada BN/UMNO.

Ia juga akan menjadi ‘senjata’ untuk mematahkan fakta PN telah membantu rakyat, khususnya puluhan ribu peneroka Felda di Johor, dengan menghapuskan hutang RM8.3 bilion.

Penghapusan hutang peneroka Felda yang diumumkan Tan Sri Muhyiddin Yassin ketika menjadi Perdana Menteri pada 2021 lalu, dilihat sebagai penyebab bangsa Johor kini memberi sokongan kuat kepada Perikatan Nasional.


Guan Eng dipilih Ahli Jawatankuasa Pemilih Dewan Rakyat

Dewan Rakyat hari ini meluluskan usul pelantikan Ahli Parlimen Bagan (Pulau Pinang) Lim Guan Eng sebagai Ahli Jawatankuasa Pemilih untuk tempoh Parlimen Ke-14.

Usul yang dibacakan Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar mengikut Peraturan Mesyuarat 76 itu diluluskan dengan suara majoriti ahli Dewan Rakyat, lapor Bernama.

Usul itu bagi menggantikan Menteri Dalam Negeri Datuk Seri Hamzah Zainudin.

Enam ahli Jawatankuasa Pemilih kini terdiri daripada Lim, Menteri Perdagangan Antarabangsa dan Industri Datuk Seri Mohamed Azmin Ali, Menteri Kerja Raya Datuk Seri Fadillah Yusof, Datuk Seri Dr Ahmad Zahid Hamidi (BN-Bagan Datuk), Datuk Seri Abdul Hadi Awang (PAS-Marang) dan Ketua Pembangkang Datuk Seri Anwar Ibrahim (PH-Port Dickson).

Jawatankuasa Pemilih dilantik untuk menjalankan kewajipan-kewajipan yang diperuntukkan oleh Peraturan-peraturan Mesyuarat.


Bali ‘mati’ lagi tahun depan jika tiada pelancong asing: Persatuan

Bali masih lenggang dan tidak dikunjungi pelancong asing walaupun ianya sudah dibuka semula kepada pengembara antarabangsa baru-baru ini.

Pengerusi Badan Persatuan Serantau Agensi Pelancongan Indonesia Bali, Putu Winastra memaklumkan sehingga kini tiada penerbangan antarabangsa yang direkodkan di Lapangan Terbang Ngurah Rai.

Jelasnya, hampir sebulan lebih Bali dibuka semula untuk pelancong asing, tetapi masih tiada sambutan.

“Sehingga sekarang, kedatangan pelancong asing ke Bali adalah sifar. Mengapa hal ini terjadi? Pasti ada perlaksanaan peraturan yang tidak menepati kriteria dalam pembukaan semula pulau itu.

“Kehadiran pelancong domestik juga sudah tidak semeriah dulu, mungkin kerana mereka masih bimbang dengan jangkitan Covid-19,” jelasnya.

Putu menjelaskan, isu permohonan e-visa yang disifatkan ‘longgar’ menjadi antara salah satu sebab ketidakhadiran pelancong asing ke Bali, selain kuota visa itu hanya disediakan untuk 1,500 orang sehari.

Tambahnya, angka itu terlalu sedikit, selain pihak berkuasa kesihatan Indonesia juga mewajibkan pelancong asing yang tiba di Bali menjalani kuarantin selama tiga hari di hotel dan itu dianggap sebagai ‘buang masa’.

Selain itu, isu lain yang dikaitkan kerana tiada penerbangan terus dari Eropah ke Bali, mengakibatkan jumlah penerbangan ke pulau peranginan itu menjadi sangat terhad.

Sehubungan itu, Putu meminta kerajaan Indonesia untuk menilai semula perlaksanaan peraturan yang ditetapkan bagi menarik lebih ramai pelancong asing ke Bali dengan kadar segera.

“Jangan biarkan Bali ‘mati sekali lagi’ pada tahun hadapan,” ujarnya.

Sementara itu, Indonesia semalam melaporkan 314 kes baharu dan 11 kematian akibat jangkitan Covid-19, menjadikan angka kumulatif kes di negara itu terus meningkat hampir ke 4.3 juta dengan 143,739 korban sejak 2 Mac tahun lalu. – Agensi


Peguam Najib dibebaskan dalam kes pengubahan wang haram RM9.5 juta

Mahkamah Tinggi Kuala Lumpur membuat keputusan melepaskan dan membebaskan peguam utama Datuk Seri Najib Razak daripada kes pengubahan wang haram RM9.5 juta.

Tan Sri Muhammad Shafee Abdullah sebelum ini berdepan pertuduhan menerima wang RM9.5 juta daripada bekas Perdana Menteri bergelar banduan dan  membuat penyata tidak betul kepada Lembaga Hasil Dalam Negeri (LHDN), bagaimanapun mahkamah mendapati pasukan pendakwaan gagal membuktikan wujud kes prima facie terhadap peguam tersebut.

Hakim Datuk Muhammad Jamil Hussin dalam keputusannya tidak bersetuju dengan pihak pendakwaan berhubung elemen yang perlu dibuktikan dalam kesalahan terhadap tertuduh.

Saksi kelapan pendakwaan dalam keterangannya juga mengesahkan tiada aktiviti haram yang berlaku dan penerimaan RM4.3 juta dan RM5.2 juta diterima tertuduh melalui dua keping cek AmIslamic Bank Berhad milik Najib adalah hasil daripada aktiviti haram.

“Saya dapati tiada keterangan langsung menunjukkan kesalahan predikat (kesalahan asal) yang menunjukkan dua keping cek diterima adalah hasil aktiviti haram.

“Sebaliknya saksi pendakwaan sendiri ketika disoal balas telah mengesahkan bahawa tiada aktiviti haram berlaku ketika cek diterima dan cek itu bukan hasil aktiviti haram.

“Adalah tidak selamat untuk memanggil tertuduh membela diri, dengan itu tertuduh dilepas dan dibebaskan tanpa membela diri,” katanya dipetik laporan BH.

Pada 13 September 2018, Shafee mengaku tidak bersalah atas dua tuduhan membabitkan diri dengan aktiviti pengubahan wang haram iaitu menerima hasil daripada aktiviti haram, masing-masing berjumlah RM4.3 juta dan RM5.2 juta melalui dua keping cek AmIslamic Bank Berhad milik Najib yang dimasukkan ke dalam dua akaun CIMB Bank Berhad miliknya.

Peguam itu juga mengaku tidak bersalah atas dua pertuduhan membabitkan diri secara langsung dalam transaksi berkaitan hasil daripada akitiviti haram iaitu dengan membuat suatu penyata tidak betul dan bertentangan dengan Perenggan 113(1)(a) Akta Cukai Pendapatan 1967 bagi Tahun Kewangan berakhir 31 Disember 2013 dan 31 Disember 2014.

Pada 12 Mei lepas, pihak pendakwaan menutup kes selepas memanggil lapan saksi pada perbicaraan yang bermula 21 Mei 2021.

Shafee diwakili peguam utama Harvinderjit Singh manakala Timbalan Pendakwa Raya Afzainizam Abdul Aziz bertindak bagi pihak pendakwaan.


Lelaki cekik pembantu kedai ditangkap

Polis menangkap seorang lelaki yang mencekik dan mengugut seorang pekerja sebuah kedai runcit selepas ditegur tidak memakai pelitup muka malam tadi.

Ketua Polis Daerah Seremban, Asisten Komisioner Mohd Said Ibrahim berkata, suspek berusia 50 tahun itu ditahan pada jam 10 malam tadi bagi membantu siasatan kejadian yang berlaku di Taipan 2, Senawang selepas mangsa membuat aduan.

“Polis menerima laporan berhubung kejadian itu daripada mangsa yang juga pekerja kedai pada jam 12.33 tengah hari tadi,” katanya dalam satu kenyataan pada Isnin.

Beliau berkata, siasatan lanjut mendapati mangsa yang berusia 22 tahun telah menegur suspek kerana tidak memakai pelitup muka, menyukat suhu dan juga tidak menulis nama pada buku yang disediakan.

Katanya, suspek akan di bawa ke Kompleks Mahkamah Seremban esok untuk tahanan reman mengikut Seksyen 506 dan 323 Kanun Keseksaan kerana mengugut dan dengan sengaja mendatangkan cedera pada mangsa.

Mohd Said berkata, suspek juga akan dikenakan kompaun atas ketidakpatuhan prosedur operasi standard (SOP) Covid-19 di bawah Akta 342 (Akta Pencegahan dan Pengawalan Penyakit Berjangkit 1988).


Badan peguam dibenar jadi ‘amicus curiae’ kes cukai LHDN Najib, anak

Mahkamah Persekutuan membenarkan permohonan Badan Peguam Malaysia untuk menjadi ‘amicus curiae’ atau sahabat mahkamah dalam prosiding kebenaran merayu difailkan Datuk Seri Najib Razak dan anaknya Datuk Mohd Nazifuddin berhubung pembayaran cukai pendapatan masing-masing berjumlah RM1.69 bilion dan RM37.6 juta kepada Lembaga Hasil Dalam Negeri (LHDN).

Peguam Wee Yeong Kang yang mewakili Najib dan Mohd Nazifuddin ketika dihubungi pemberita hari ini berkata permohonan Badan Peguam Malaysia itu dibenarkan pada 21 Oktober lalu.

Bernama melaporkan berdasarkan surat bertarikh 13 Oktober yang dihantar kepada Mahkamah Persekutuan, Badan Peguam Malaysia memohon untuk diterima masuk sebagai ‘amicus curiae’ bagi mendengar rayuan itu.

Badan Peguam Malaysia antara lain menyatakan bahawa kes itu melibatkan isu Perlembagaan yang penting iaitu sama ada Seksyen 106(3) Akta Cukai Pendapatan 1967 bercanggah atau bertentangan dengan Perkara 121 Perlembagaan Persekutuan dan memohon peguamnya diterima sebagai ‘amicus curiae’ untuk membentangkan hujahan serta pandangan bagi membantu mahkamah mencapai keputusan sewajarnya.

Sementara itu, Wee berkata pada prosiding pengurusan kes di Mahkamah Persekutuan secara dalam talian hari ini, Timbalan Pendaftar Rasidah Roslee menetapkan 16 Februari 2022 bagi pendengaran permohonan kebenaran merayu oleh bekas perdana menteri dan anaknya.

Najib dan Mohd Nazifuddin memfailkan notis usul ke Mahkamah Persekutuan bagi memperoleh kebenaran merayu keputusan Mahkamah Rayuan yang menolak rayuan mereka mengetepikan keputusan Mahkamah Tinggi, berhubung pembayaran cukai berkenaan.

Pada 9 September lalu, Mahkamah Rayuan mengekalkan keputusan Mahkamah Tinggi yang membenarkan permohonan LHDN untuk mendapatkan penghakiman terus bagi menuntut tunggakan cukai sebanyak RM1.69 bilion daripada Najib dan RM37.6 juta daripada Mohd Nazifuddin.

Penghakiman terus adalah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.

Perintah terhadap Najib dan Mohd Nazifuddin dikeluarkan masing-masing pada 22 dan 6 Julai tahun lalu oleh Hakim Datuk Ahmad Bache dan Hakim Datuk Ahmad Zaidi Ibrahim.

Pada 25 Jun 2019, kerajaan menerusi LHDN memfailkan saman terhadap Najib, menuntut beliau membayar RM1.69 bilion bagi cukai pendapatan yang belum dibayar, kadar faedah lima peratus setahun dari tarikh penghakiman, kos dan relif lain yang difikirkan wajar oleh mahkamah.

LHDN, melalui Kerajaan Malaysia, turut memfailkan saman terhadap Mohd Nazifuddin pada 24 Julai 2019 yang didakwa masih belum membayar cukai untuk tahun taksiran 2011 hingga 2017 berjumlah RM37,644,810.73 seperti yang dinyatakan melalui notis taksiran bertarikh 15 Mac 2019.